
御製《飲膳正要》序

朕惟人物皆禀天地之氣以生者也。然物又天地之所以養乎人者，苟用之失其所以養，則至於𢦤害者有矣。如布帛菽粟雞豚之類，日用所不能無，其爲養甚大也。然過則失中，不及則未至，其爲𢦤害一也。其爲養甚大者尚然，而況不爲養而爲害之物，焉可以不致其慎哉！此特其養口體者耳。若夫君子動息威儀，起居出入，皆當有其養焉，又所以養德也。嘗觀前元《飲膳正要》一書，其所以養口體、養德之要，無所不載，盖當時尚醫所論著。其執藝事，以致忠愛，雖深於聖賢之道者不外是也。夫善莫大於取諸人，取諸人以爲善，大舜所先肆。朕嘉是書而用之，以資攝養之助，且鋟諸梓以廣惠利於人，亦庶幾乎好生之仁。雖然生禀於天，非人之所能爲，若或𢦤之，與立嚴牆之下者同，有不由於人乎！故此非但攝養之助，而抑順受其正之大助也。


景泰七年四月初一日


臣聞古之君子善脩其身者，動息節宣以養生，飲食衣服以養體，威儀行義以養德，是故周公之制禮也。天子之起居、衣服、飲食，各有其官，皆統於冢宰，盖慎之至也。今上皇帝，天縱聖明，文思深遠，御延閣，閱圖書，旦暮有恒，則尊養德性，以酬酢萬幾，得内聖外王之道焉。於是趙國公臣常普蘭奚，以所領膳醫臣忽思慧所撰《飲膳正要》以進。其言曰：「昔世祖皇帝，食飲必稽於本草，動靜必準乎法度，是以身躋上壽，貽子孫無疆之福焉。」是書也，當時尚醫之論著者云，噫！進書者可謂能執其藝事，以致其忠愛者矣。是書進上，中宫覽焉。念祖宗衛生之戒，知臣下陳義之勤，思有以助聖上之誠身，而推其仁民之至意。命中政院使臣拜住刻梓而廣傳之。兹舉也，盖欲推一人之安，而使天下之人舉安；推一人之壽，而使天下之人皆壽。恩澤之厚，豈有加於此者哉！書之既成，大都留守臣金界奴傳敕命臣集序其端云。臣集再拜稽首而言曰：臣聞《易》之《傳》有云：「大哉乾元，萬物資始」，「至哉坤元，萬物資生」；天地之大德，不過生生而已耳。今聖皇正統於上，乾道也；聖后順承於中，坤道也。乾坤道備，於斯爲盛。斯民斯物之生於斯時也，何其幸歟！願颺言之，使天下後世有以知。夫高明博厚之可見如此，於戲休哉。


天曆三年五月朔日謹序


奎章閣侍書學士翰林直學士中奉大夫知制誥同脩國史臣虞集譔


伏覩國朝，奄有四海，遐邇罔不賓貢。珍味奇品，咸萃内府。或風土有所未宜，或燥濕不能相濟，儻司庖厨者不能察其性味而概於進獻，則食之恐不免於致疾。欽惟世祖皇帝聖明，按《周禮·天官》有師醫、食醫、疾醫、瘍醫，分職而治。行依典故，設掌飲膳太醫四人。於本草内選無毒、無相反，可久食，補益藥味，與飲食相宜，調和五味，及每日所造珍品，御膳必須精製。所職何人，所用何物，進酒之時必用沉香木、沙金、水晶等盞，斟酌適中，執事務合稱職。每日所用，標注於曆，以驗後效。至於湯煎、瓊玉、黃精、天門冬、蒼术等膏，牛髓、枸杞等煎，諸珍異饌，咸得其宜。以此世祖皇帝聖壽延永無疾。恭惟皇帝陛下自登寶位，國事繁重，萬機之暇，遵依祖宗定制，如補養調護之術，飲食百味之宜，進加日新，則聖躬萬安矣。臣思慧自延祐年間選充飲膳之職，於兹有年，久叨天祿，退思無以補報，敢不竭盡忠誠，以答洪恩之萬一。是以日有餘閑，與趙國公臣普蘭奚，將累朝親侍進用奇珍異饌，湯膏煎造，及諸家本草，名醫方術，并日所必用穀肉菓菜，取其性味補益者，集成一書，名曰《飲膳正要》，分爲三卷。本草有未收者，今即採摭附寫。伏望陛下恕其狂妄，察其愚忠，以燕閑之際，鑑先聖之保攝，順當時之氣候，棄虛取實，期以獲安，則聖壽躋於無疆，而四海咸蒙其德澤矣。謹獻所述《飲膳正要》一集以聞，伏乞聖覽下情，不勝戰慄激切屏營之至。


天曆三年三月三日飲膳太醫臣忽思慧進上


中奉大夫太醫院使臣耿允謙校正


奎章閣都主管上事資政大夫大都留守內宰隆祥總管提調織染雜造人匠都總管府事臣張金界奴校正


資德大夫中政院使儲政院使臣拜住校正


集賢大學士銀青榮祿大夫趙國公臣常普蘭奚編集


天之所生，地之所養，天地合氣，人以禀天地氣生，並而爲三才。三才者，天地人。人而有生，所重乎者心也。心爲一身之主宰，萬事之根本，故身安則心能應萬變，主宰萬事，非保養何以能安其身。保養之法，莫若守中，守中則無過與不及之病。調順四時，節慎飲食，起居不妄，使以五味調和五臟。五臟和平則血氣資榮，精神健爽，心志安定，諸邪自不能入，寒暑不能襲，人乃怡安。夫上古聖人治未病不治已病，故重食輕貨，盖有所取也。故云：食不厭精，鱠不厭細。魚餒肉敗者、色惡者、臭惡者、失餁不時者，皆不可食。然雖食飲，非聖人口腹之欲哉！盖以養氣養體，不以有傷也。若食氣相惡則傷精，若食味不調則損形。形受五味以成體，是以聖人先用食禁以存性，後制藥以防命。盖以藥性有大毒，有大毒者治病，十去其六；常毒治病，十去其七；小毒治病，十去其八；無毒治病，十去其九。然後穀肉菓菜，十養一儘之，無使過之，以傷其正。雖飲食百味，要其精粹，審其有補益助養之宜，新陳之異，温凉寒熱之性，五味偏走之病。若滋味偏嗜，新陳不擇，製造失度，俱皆致疾。可者行之，不可者忌之。如姙婦不慎行乳，母不忌口則子受患。若貪爽口而忘避忌，則疾病潜生，而中不悟，百年之身，而忘於一時之味，其可惜哉！孫思邈曰：「謂其醫者，先曉病源，知其所犯，先以食療，不瘥，然後命藥，十去其九。」故善養生者，謹先行之。攝生之法，豈不爲有裕矣。

跋

《飲膳正要》三卷，元忽思慧撰。前有天曆三年常普蘭奚進書表，虞集奉敕序，盖元代飲膳太醫官書也。明景泰間重刻於内府。此本《宋樓藏書志》作元刊元印，余向見常熟瞿氏鐵琴銅劍樓藏本，同出一刻而楮印較遜。有景泰年序，知此爲明本而非元本，特佚去景泰一序耳。其書詳於育嬰，姙娠、飲膳衛生、食性宜忌。諸端雖未合於醫學真理，然可考見元人之俗尚。舊時民間傳本極稀，近世藏目以鈔本爲多，究不若此刊本之可信。余求之有年，十七年冬始覯之於東京靜嘉文庫，因得借印流傳，償余夙昔之願焉。


民國紀元十有九年十月鹽海張元濟


景泰一序，原書已佚，初版未獲印入，殊爲缺憾，嗣從瞿氏借得，今當重印，因以冠諸卷端，讀者鑑之。元濟再識

此作品在全世界都属于公有领域，因为作者逝世已经超过100年，且作品于1931年1月1日之前出版。

太昊伏羲氏


風姓之源，皇熊氏之後。生有聖德，繼天而王，爲萬世帝王之先。位在東方，以木德王，爲蒼精之君。都陳時，神龍出於滎河，則而畫之爲八卦。造書契以代結繩之政，立五常，定五行，正君臣，明父子，别夫婦之義，制嫁娶之理。造屋舍，結網罟，以佃漁，服牛乘馬，引重致遠。取犧牲，供祭祀，故曰伏羲氏。治天下一百一十年。


 


炎帝神農氏


姜姓之源，烈山氏之後。生有聖德，以火承木，位在南方，以火德王，爲赤精之君。時人民茹草飲水，採樹木之實，而食蠃蛖之肉，多生疾病，乃求可食之物，嘗百草，種五穀，以養人民。日中爲市。作陶冶，爲斧斤，造耒耜，教民耕稼，故曰神農。都曲阜。治天下一百二十年。


 


黃帝軒轅氏


姬姓之源，有熊國君少典之子。生而神靈，長而聰明，成而登天。以土德王，爲黃精之君，故曰黃帝。都涿鹿。受河圖，見日月星辰之象，始有星官之書。命大撓探五行之情，占斗罡所建，始作甲子；命容成作曆；命隸首作算數；命伶倫造律吕；命岐伯定醫方。爲衣冠以表貴賤，治干戈，作舟車，分州野，治天下一百年。

夫上古之人，其知道者，法於陰陽，和於術數，食飲有節，起居有常，不妄作勞，故能而壽。今時之人不然也，起居無常，飲食不知忌避，亦不慎節，多嗜慾，厚滋味，不能守中，不知持滿，故半百衰者多矣。夫安樂之道，在乎保養，保養之道，莫若守中，守中則無過與不及之病。春秋冬夏，四時陰陽，生病起於過與，盖不適其性而強。故養生者，既無過耗之弊，又能保守真元，何患乎外邪所中也。故善服藥者，不若善保養，不善保養，不若善服藥。世有不善保養，又不能善服藥，倉卒病生，而歸咎於神天乎！善攝生者，薄滋味，省思慮，節嗜慾，戒喜怒，惜元氣，簡言語，輕得失，破憂阻，除妄想，遠好惡，收視聽，勤内固，不勞神，不勞形，神形既安，病患何由而致也。故善養性者，先饑而食，食勿令飽，先渴而飲，飲勿令過。食欲數而少，不欲頓而多。盖飽中饑，饑中飽，飽則傷肺，饑則傷氣。若食飽，不得便卧，即生百病。


凡熱食有汗勿當風，發痙病、頭痛、目澀、多睡。


夜不可多食，卧不可有邪風。


凡食訖，温水漱口，令人無齒疾、口臭。


汗出時不可扇，生偏枯。勿向西北大小便。


勿忍大小便，令人成膝勞、冷痹痛。


勿向星辰、日月、神堂、廟宇大小便。


夜行，勿歌唱大叫。一日之忌，暮勿飽食；一月之忌，晦勿大醉；一歲之忌，暮勿遠行；終身之忌，勿燃燈房事。


服藥千朝，不若獨眠一宿。


如本命日，及父母本命日，不食本命所屬肉。


凡人坐，必要端坐，使正其心。


凡人立，必要正立，使直其身。


立不可久立，傷骨；坐不可久坐，傷血。行不可久行，傷筋；卧不可久卧，傷氣。視不可久視，傷神；食飽勿洗頭，生風疾。


如患目赤病，切忌房事，不然令人生内障。


沐浴勿當風，腠理百竅皆开，切忌邪風易入。


不可登高履險，奔走車馬，氣亂神驚，魂魄飛散。


大風、大雨，大寒、大熱，不可出入妄为。


口勿吹燈火，損氣。凡日光射勿凝視，損人目；勿望遠極目觀，損眼力。坐卧勿當風濕地。夜勿燃燈睡，魂魄不守。昼勿睡，損元氣。食勿言，寢勿語，恐傷氣。


凡遇神堂、廟宇，勿得輒入。


凡遇風雨雷電，必須閉門，端坐焚香，恐有諸神過。


怒不可暴怒，生氣疾、惡瘡。


遠唾不如近唾，近唾不如不唾。


虎豹皮不可近肉鋪，損人目。


避色如避箭，避風如避仇。莫吃空心茶，少食申後粥。


古人有云∶「入廣者，朝不可虛，暮不可實。」然不獨廣，凡早皆忌空腹。


古人云∶「爛煮麵，軟煮肉，少飲酒，獨自宿。」


古人平日起居而攝養，今人待老而保生，盖無益。


凡夜卧，兩手摩令熱，揉眼，永無眼疾。


凡夜卧，兩手摩令熱，摩面，不生瘡䵟。


一呵十搓，一搓十摩，久而行之，皺少顏多。


凡清旦，以熱水洗目，平日無眼疾。


凡清旦刷牙，不如夜刷牙，齒疾不生。


凡清旦盐刷牙，平日無齒疾。


凡夜卧，被髮梳百通，平日頭風少。


凡夜卧，濯足而卧，四肢無冷疾。


盛熱來，不可冷水洗面，生目疾。


凡枯木大樹下，久陰濕地，不可久坐，恐陰氣觸人。


立秋日不可澡浴，令人皮膚粗糙，因生白屑。


常默，元氣不傷；少思，慧燭内光；不怒，百神安暢；不惱，心地清涼；樂不可極，慾不可縱。

上古聖人有胎教之法，古者婦人姙子，寢不側，坐不邊，立不蹕。不食邪味，割不正不食，席不正不坐，目不視邪色，耳不聽淫聲，夜則令瞽誦詩，道正事，如此則生子形容端正，才過人矣。故太任生文王，聰明聖哲，聞一而知百，皆胎教之能也。聖人多感生，姙娠故忌見喪孝、破體、殘疾貧窮之人；宜見賢良、喜慶、美麗之事。欲子多智，觀看鯉魚、孔雀；欲子美麗，觀看珍珠、美玉；欲子雄壯，觀看飛鷹、走犬。如此善惡猶感，況飲食不知避忌乎。


姙娠所忌：


食兔肉，令子無聲缺唇。


食山羊肉，令子多疾。


食雞子、乾魚，令子多瘡。


食桑椹、鴨子，令子倒生。


食雀肉，飲酒，令子心淫情乱，不顧羞恥。


食雞肉、糯米，令子生寸白虫。


食雀肉、豆醬，令子面生䵟黯。


食龞肉，令子項短。


食驢肉，令子延月。


食冰漿，絕產。


食騾肉，令子難產。



	卷一 飲膳正要 姙娠食忌  ◄ 
	飲膳正要
卷一 飲膳正要 乳母食忌
	 ►  卷一 飲膳正要 飲酒避忌



 
	

	








凡生子擇於諸母，必求其年壯、無疾病、慈善、性質寬裕，温良詳雅、寡言者使爲乳母。子在於母資乳以養，亦大人之飲食也。善惡相習，況乳食不遂母性。若子有病無病，亦在乳母之慎口。如飲食不知避忌，倘不慎行，贪爽口而忘身，適性致疾，使子受患，是母令子生病矣。


乳母雜忌∶


夏勿熱暑乳，則子偏陽而多嘔逆。


冬勿寒冷乳，則子偏陰而多咳痢。


母不欲多怒，怒則氣逆，乳之令子癲狂。


母不欲醉，醉則發陽，乳之令子身熱腹滿。


母若吐時則中虛，乳之令子虛羸。


母有積熱，盖赤黃爲熱，乳之令子變黃不食。


新房事勞傷，乳之令子瘦痒，交脛不能行。


母勿太飽乳之，母勿太饑乳之，母勿太寒乳之，母勿太熱乳之，子有瀉痢、腹痛、夜啼疾。


乳母忌食寒涼發病之物，子有積熱、驚風、瘡瘍。


乳母忌食濕熱、動風之物，子有疥癬、瘡疾。


乳母忌食魚、蝦、雞、馬肉、發瘡之物，子有癖、疳、瘦疾。


乳母忌食生茄、黃瓜等物。




凡初生兒時，以未啼之前，用黃連浸汁，調朱砂少許，微抹口内，去胎熱邪氣，令瘡疹稀少。


凡初生兒時，用荆芥、黃連熬水，入野牙、猪膽汁少許，洗兒，在後雖生斑疹、惡瘡，終當稀少。


凡小兒未生瘡疹時，用臘月兔頭并毛骨同水煎湯，洗兒，除熱去毒，能令斑疹、諸瘡不生，雖有亦稀少。


凡小兒未生斑疹時，以黑子母驢乳令飲之，及長不生瘡疹、諸毒。如生者，亦稀少。仍治小兒心熱、風癇。



	卷一 飲膳正要 乳母食忌  ◄ 
	飲膳正要
卷一 飲膳正要 飲酒避忌
	 ►  卷一 飲膳正要 聚珍異饌



 
	

	








酒，味苦甘辛，大热，有毒。主行藥勢，殺百邪，去惡氣，通血脉，厚腸胃，潤肌膚，消憂愁。少飲尤佳，多飲傷神損壽，易人本性，其毒甚也。醉飲過度，喪生之源。


飲酒不欲使多，知其過多，速吐之为佳，不爾成痰疾。


醉勿酩酊，大醉即終身百病不除。


酒不可久飲，恐腐爛腸胃，漬髓蒸筋。


醉不可當風卧，生風疾。


醉不可向陽卧，令人發狂。


醉不可令人扇，生偏枯。


醉不可露卧，生冷痹。


醉而出汗當風，为漏風。


醉不可卧黍穣，生癩疾。


醉不可強食、嗔怒，生癰疽。


醉不可走馬及跳躑，傷筋骨。


醉不可接房事，小者面生䵟、咳嗽，大者傷臟、澼痔疾。


醉不可冷水洗面，生瘡。


醉醒不可再投，損後又損。


醉不可高呼、大怒，令人生氣疾。


晦勿大醉，忌月空。


醉不可飲酪水，成噎病。


醉不可便卧，面生瘡癤，内生積聚。


大醉勿燃燈叫，恐魂魄飛揚不守。


醉不可飲冷漿水，失聲成尸噎。


飲酒，酒漿照不見人影勿飲。


醉不可忍小便，成癃閉、膝勞、冷痹。


空心飲酒，醉必嘔吐。


醉不可忍大便，生腸澼痔。


酒忌諸甜物。


酒醉不可食猪肉，生風。


醉不可強舉力，傷筋損力。


飲酒時，大不可食猪、羊腦，大損人，煉真之士尤宜忌。


酒醉不可當風乘凉、露腳，多生腳氣。


醉不可卧濕地，傷筋骨，生冷痹痛。


醉不可澡浴，多生眼目之疾。


如患眼疾人，切忌醉酒食蒜。



	卷一 飲膳正要 飲酒避忌  ◄ 
	飲膳正要
卷一 飲膳正要 聚珍異饌
	 ►  卷二 飲膳正要 諸般湯煎



 
	

	








馬思答吉湯

補益，溫中，順氣。


羊肉（一腳子，卸成事件） 草果（五箇） 官桂（二錢） 回回豆子（半升，搗碎，去皮）


上件，一同熬成湯，濾淨，下熟回回豆子二合，香粳米一升，馬思答吉一錢，鹽少許，調和匀，下事件肉、芫荽葉。





大麥湯

溫中下氣，壯脾胃，止煩渴，破冷氣，去腹脹。


羊肉（一腳子，卸成事件） 草果（五箇） 大麥仁（二升，滚水淘洗淨，微煮熟）


上件，熬成湯，濾淨，下大麥仁，熬熟，鹽少許，調和令匀，下事件肉。





八兒不湯

係西天茶飯名。補中，下氣，寬胸膈。


羊肉（一腳子，卸成事件） 草果（五箇） 回回豆子（半升，搗碎，去皮） 蘿蔔（二箇）


上件，一同熬成湯，濾淨，湯内下羊肉，切如色數大，熟蘿蔔切如色數大，咱夫蘭一錢，薑黃二錢，胡椒二錢，哈昔泥半錢，芫荽葉、鹽少許，調和匀，對香粳米乾飯食之，入醋少許。





沙乞某兒湯

補中，下氣，和脾胃。


羊肉（一腳子，卸成事件） 草果（五箇） 回回豆子（半升，搗碎，去皮） 沙乞某兒（五箇，係蔓菁）


上件，一同熬成湯，濾淨，下熟回回豆子二合，香粳米一升。熟沙乞某兒切如色數大，下事件肉，鹽少許，調和令匀。





苦豆湯

補下元，理腰膝，溫中，順氣。


羊肉（一腳子，卸成事件） 草果（五箇） 苦豆（一兩，係葫蘆巴。）


上件，一同熬成湯，濾淨，下河西兀麻食或米心𬲽子，哈昔泥半錢，鹽少許，調和。





木瓜湯

補中，順氣，治腰膝疼痛，腳氣不仁。


羊肉（一腳子，卸成事件） 草果（五箇） 回回豆子（半升，搗碎，去皮）


上件，一同熬成湯，濾淨，下香粳米一升，熟回回豆子二合，肉彈兒木瓜二斤，取汁，沙糖四兩，鹽少許，調和，或下事件肉。





鹿頭湯

補益，止煩渴，治腳膝疼痛。


鹿頭蹄（一副，退洗淨，卸作塊）


上件，用哈昔泥豆子大，研如泥，與鹿頭蹄肉同拌匀，用回回小油四兩同炒，入滚水熬令軟，下胡椒三錢，哈昔泥二錢，蓽撥一錢，牛奶子一盞，生薑汁一合，鹽少許，調和。一法用鹿尾取汁，入薑末、鹽，同調和。





松黃湯

補中益氣，壯筋骨。


羊肉（一腳子，卸成事件） 草果（五箇） 回回豆子（半升，搗碎，去皮）


上件，同熬成湯，濾淨，熟羊胸子一箇，切作色數大，松黃汁二合，生薑汁半合，一同下炒，葱、鹽、醋、芫荽葉，調和匀。對經卷兒食之。





粆湯

補中益氣，健脾胃。


羊肉（一腳子，卸成事件） 草果（五箇） 回回豆子（半升，去皮）


上件，同熬成湯，濾淨，熟乾羊胸子一箇，切片，粆三升，白菜或蕁麻菜，一同下鍋，鹽調和匀。





大麥算子粉

補中益氣，健脾胃。


羊肉（一腳子，卸成事件） 草果（五箇） 回回豆子（半升，去皮）


上件，同熬成湯，濾淨，大麥粉三斤，豆粉一斤，同作粉。羊肉炒細乞馬，生薑汁二合，芫荽葉、鹽、醋調和。





大麥片粉

補中益氣，健脾胃。


羊肉（一腳子，卸成事件） 草果（五箇） 良薑（二錢）


上件，同熬成湯，濾淨，下羊肝醬，取清汁，胡椒五錢，熟羊肉切作甲葉，糟薑二兩，瓜齏一兩，切如甲葉，鹽、醋調和，或渾汁亦可。





糯米粉搊粉

補中益氣。


羊肉（一腳子，卸成事件） 草果（五箇） 良薑（二錢）


上件，同熬成湯，濾淨，用羊肝醬熬取清汁，下胡椒五錢，糯米粉二斤，與豆粉一斤，同作搊粉，羊肉切細乞馬，入鹽、醋調和，渾汁亦可。





河㹠羹

補中益氣。


羊肉（一腳子，卸成事件） 草果（五箇）


上件，同熬成湯，濾淨，用羊肉切細乞馬，陳皮五錢，去白，葱二兩，細切，料物二錢，鹽、醬拌餡兒，皮用白麵三斤，作河㹠，小油煠熟，下湯内，入鹽調和，或清汁亦可。





阿菜湯

補中益氣。


羊肉（一腳子，卸成事件） 草果（五箇） 良薑（二錢）


上件，同熬成湯，濾淨，下羊肝醬，同取清汁，入胡椒五錢。另羊肉切片，羊尾子一箇，羊舌一箇，羊腰子一副，各切甲葉；蘑菇二兩，白菜，一同下，清汁、鹽、醋調和。






雞頭粉雀舌𬲽子

補中，益精氣。


羊肉（一腳子，卸成事件） 草果（五箇） 回回豆子（半升，搗碎，去皮）


上件，同熬成湯，濾淨，用雞頭粉二斤，豆粉一斤，同和，切作𬲽子，羊肉切細乞馬，生薑汁一合，炒葱調和。






雞頭粉血粉

補中，益精氣。


羊肉（一腳子，卸成事件） 草果（五箇） 回回豆子（半升，搗碎，去皮）


上件，同熬成湯，濾淨，用雞頭粉二斤，豆粉一斤，羊血和作搊粉，羊肉切細乞馬炒，葱、醋一同調和。






雞頭粉撧麵

補中，益精氣。


羊肉（一腳子，卸成事件） 草果（五箇） 回回豆子（半升，搗碎，去皮）


上件，同熬成湯，濾淨，用雞頭粉二斤，豆粉一斤，白麵一斤，同作麵。羊肉切片，兒乞馬入炒，葱、醋一同調和。






雞頭粉搊粉

補中，益精氣。


羊肉（一腳子，卸成事件） 草果（五箇） 良薑（二錢）


上件，同熬成湯，濾淨，用羊肝醬同取清汁，入胡椒一兩，次用雞頭粉二斤，豆粉一斤，同作搊粉，羊肉切細乞馬，下鹽、醋調和。






雞頭粉餛飩

補中益氣。


羊肉（一腳子，卸成事件） 草果（五箇） 回回豆子（半升，搗碎，去皮）


上件，同熬成湯，濾淨，用羊肉切作餡，下陳皮一錢，去白，生薑一錢，細切，五味和匀，次用雞頭粉二斤，豆粉一斤，作枕頭餛飩。湯内下香粳米一升，回回豆子二合，生薑汁二合，木瓜汁一合同炒，葱、鹽調和匀。





雜羹

補中益氣。


羊肉（一腳子，卸成事件） 草果（五箇） 回回豆子（半升，搗碎，去皮）


上件，同熬成湯，濾淨，羊頭洗淨二箇，羊肚、肺各二具，羊白血双腸兒一副，並煮熟切，次用豆粉三斤作粉，蘑菇半斤，杏泥半斤，胡椒一兩，入青菜、芫荽炒，葱、鹽、醋調和。





葷素羹

補中益氣。


羊肉（一腳子，卸成事件） 草果（五箇） 回回豆子（半升，搗碎，去皮）


上件，同熬成湯，濾淨，豆粉三斤，作片粉，精羊肉切條道乞馬，山藥一斤，糟薑二塊，瓜齏一塊，乳餅一箇，胡蘿蔔十箇，蘑菇半斤，生薑四兩，各切，雞子十箇，打煎餅，切，用麻泥一斤，杏泥半斤，同炒，葱、鹽、醋調和。





珍珠粉

補中益氣。


羊肉（一腳子，卸成事件） 草果（五箇） 回回豆子（半升，搗碎，去皮）


上件，同熬成湯，濾淨，羊肉切乞馬，心、肝、肚、肺各一具，生薑二兩，糟薑四兩，瓜齏一兩，胡蘿蔔十箇，山藥一斤，乳餅一箇，雞子十箇，作煎餅，各切，次用麻泥一斤，同炒，葱、鹽、醋調和。





黃湯

補中益氣。


羊肉（一腳子，卸成事件） 草果（五箇） 回回豆子（半升，搗碎，去皮）


上件，同熬成湯，濾淨，下熟回回豆子二合，香粳米一升，胡蘿蔔五箇，切，用羊後腳肉丸肉彈兒，肋枝一箇，切，寸金薑黃三錢，薑末五錢，咱夫蘭一錢，芫荽葉同鹽、醋調和。





三下鍋

補中益氣。


羊肉（一腳子，卸成事件） 草果（五箇） 良薑（二錢）


上件，同熬成湯，濾淨，用羊後腳肉丸肉彈兒，丁頭𬲽子，羊肉指甲匾食，胡椒一兩，同鹽、醋調和。





葵菜羹

順氣。治癃閉不通。性寒，不可多食。今與諸物同製造，其性稍溫。


羊肉（一腳子，卸成事件） 草果（五箇） 良薑（二錢）


上件，同熬成湯，熟羊肚、肺各一具，切，蘑菇半斤，切，胡椒五錢，白麵一斤，拌雞爪麵，下葵菜炒，葱、鹽、醋調和。





𤬄子湯

性寒。主消渴，利水道。


羊肉（一腳子，卸成事件） 草果（五箇）


上件，同熬成湯，濾淨，用𤬄子六箇，去穣皮，切掠，熟羊肉，切片，生薑汁半合，白麵二兩，作麵絲同炒，葱、鹽、醋調和。





團魚湯

主傷中，益氣，補不足。


羊肉（一腳子，卸成事件） 草果（五箇）


上件，熬成湯，濾淨，團魚五六箇，煮熟，去皮、骨，切作塊，用麵二兩，作麵絲，生薑汁一合，胡椒一兩，同炒，葱、鹽、醋調和。





盞蒸

補中益氣。


撏羊背皮或羊肉（三腳子，卸成事件） 草果（五箇） 良薑（二錢） 陳皮（二錢，去白） 小椒（二錢）


上件，用杏泥一斤，松黃二合，生薑汁二合，同炒，葱、鹽五味調匀，入盞内蒸令軟熟，對經卷兒食之。





臺苗羹

補中益氣。


羊肉（一腳子，卸成事件） 草果（五箇） 良薑（二錢）


上件，熬成湯，濾淨，用羊肝下醬，取清汁，豆粉五斤，作粉，乳餅一箇，山藥一斤，胡蘿蔔十箇，羊尾子一箇，羊肉等，各切細，入臺子菜、韭菜、胡椒一兩，鹽、醋調和。





熊湯

治风痹不仁，腳氣。


熊肉（二腳子，煮熟，切塊） 草果（三箇）


上件，用胡椒三錢，哈昔泥一錢，薑黃二錢，縮砂二錢，咱夫蘭一錢，葱、鹽、醬一同調和。





鯉魚湯

治黃疸。止渴，安胎。有宿瘕者，不可食之。


大新鯉魚（十頭，去鱗肚，洗淨） 小椒末（五錢）


上件，用芫荽末五錢，葱二兩，切，酒少許，鹽一同淹，拌清汁内，下魚，次下胡椒末五錢，生薑末三錢，蓽撥末三錢，鹽、醋調和。





炒狼湯

古本草不载狼肉，今云性热，治虛弱。然食之未聞有毒。今製造用料物以助其味，暖五臟，溫中。


狼肉（一腳子，卸成事件） 草果（三箇） 胡椒（五錢） 哈昔泥（一錢） 蓽撥（二錢） 縮砂（二錢） 薑黃（二錢） 咱夫蘭（一錢）


上件，熬成湯，用葱、醬、鹽、醋一同調和。





圍像

補益五臟。


羊肉（一腳子，煮熟，切細） 羊尾子（二箇，熟，切細） 藕（二枚） 蒲笋（二斤）黃瓜（五箇） 生薑（半斤） 乳餅（二箇） 糟薑（四兩） 瓜齏（半斤） 雞子（一十箇，煎作餅） 蘑菇（一斤） 蔓菁菜 韭菜（各切條道）


上件，用好肉湯，調麻泥二斤、薑末半斤，同炒。葱、鹽、醋、調和，對胡餅食之。





春盤麵

補中益氣。


白麵（六斤，切細麵） 羊肉（二腳子，煮熟，切條道乞馬） 羊肚肺（各一箇，煮熟切） 雞子（五箇，煎作餅，裁旙） 生薑（四兩，切） 韭黃（半斤） 蘑菇（四兩） 臺子菜 蓼牙胭脂


上件，用清汁下胡椒一兩，鹽、醋調和。





皂羹麵

補中益氣。


白麵（六斤，切細麵） 羊胸子（二箇，退洗淨，煮熟，切如色數塊）


上件，用紅麵三錢，淹拌，熬令軟，同入清汁内，下胡椒一兩，鹽、醋調和。





山藥麵

補虛羸，益元氣。


白麵（六斤） 雞子（十箇，取白） 生薑汁（二合） 豆粉（四兩）


上件，用山藥三斤，煮熟，研泥，同和麵，羊肉二腳子，切丁頭乞馬，用好肉湯下炒，葱、鹽調和。





掛麵

補中益氣。


羊肉（一腳子，切細乞馬） 掛麵（六斤） 蘑菇（半斤，洗淨，切） 雞子（五箇，煎作餅） 糟薑（一兩，切） 瓜齏（一兩，切）


上件，用清汁，下胡椒一兩，鹽、醋調和。





經帶麵

補中益氣。


羊肉（一腳子，炒焦肉乞馬） 蘑菇（半斤，洗淨，切）


上件，用清汁，下胡椒一兩，鹽、醋調和。





羊皮麵

補中益氣。


羊皮（二箇，撏洗淨，煮軟） 羊舌（二箇，熟） 羊腰子（四箇，熟，各切如甲葉） 蘑菇（一斤，洗淨） 糟薑（四兩，各切如甲葉）


上件，用好肉釅湯或清汁，下胡椒一兩，鹽、醋調和。





秃秃麻食

係手撇麵。補中益氣。


白麵（六斤、作秃秃麻食） 羊肉（一腳子，炒焦肉乞馬）


上件，用好肉湯下炒葱，調和匀，下蒜酪、香菜末。





細水滑

絹邊水滑一同。補中益氣。


白麵（六斤，作水滑） 羊肉（二腳子，炒焦肉乞馬） 雞兒（一箇，熟，切絲） 蘑菇（半斤，洗淨，切）


上件，用清汁，下胡椒一兩，鹽、醋調和。





水龙𬲽子

補中益氣。


羊肉（二腳子，熟，切作乞馬） 白麵（六斤，切作錢眼𬲽子） 雞子（十箇） 山藥（一斤）糟薑（四兩） 胡蘿蔔（五箇） 瓜齏（二兩，各切細） 三色彈兒（内一色肉彈兒，外二色粉，雞子彈兒）


上件，用清汁，下胡椒二兩，鹽、醋調和。





馬乞

係手搓麵。或糯米粉，雞頭粉亦可。補中益氣。


白麵（六斤，作乞馬） 羊肉（二腳子，熟，切乞馬）


上件，用好肉湯炒，葱、醋、鹽一同調和。





搠罗脱因

係畏兀兒茶飯。補中益氣。


白麵（六斤，和，按作錢樣） 羊肉（二腳子，熟切） 羊舌（二箇，熟切） 山藥（一斤） 蘑菇（半斤） 胡蘿蔔（五箇） 糟薑（四兩，切）


上件，用好釅肉湯同下、炒，葱、醋調和。





乞馬粥

補脾胃，益氣力。


羊肉（一腳子，卸成事件，熬成湯，濾淨） 粱米（二升，淘洗淨）


上件，用精肉切碎乞馬，先將米下湯内，次下乞馬、米、葱、鹽，熬成粥，或下圓米，或折米，或渴米皆可。





湯粥

補脾胃，益肾氣。


羊肉（一腳子，卸成事件）


上件，熬成湯，濾淨，次下粱米三升，作粥熟，下米、葱、鹽，或下圓米、渴米、折米皆可。





粱米淡粥

補中益氣。


粱米（二升）


上先將水滚过，澄清，濾淨，次將米淘洗三五遍，熬成粥，或下圓米、渴米、折米皆可。





河西米湯粥

補中益氣。


羊肉（一腳子，卸成事件） 河西米（二升）


右熬成湯，濾淨，下河西米，淘洗淨，次下細乞馬、米、葱、鹽，同熬成粥，或不用乞馬亦可。





撒速湯

係西天茶飯名。治元臟虛冷，腹内冷痛，腰脊酸疼。


羊肉（二腳子，頭蹄一副） 草果（四箇） 官桂（三兩） 生薑（半斤） 哈昔泥（如回回豆子兩箇大）


上件，用水一鐵絡，熬成湯，於石頭鍋内盛頓，下石榴子一斤，胡椒二兩，鹽少許，炮石榴子用小油一杓，哈昔泥如豌豆一塊，炒鵝黃色微黑，湯末子油去淨，澄清，用甲香、甘松、哈昔泥、酥油燒煙熏瓶，封貯任意。





炙羊心

治心氣驚悸，鬱結不樂。


羊心（一箇，帶係桶） 咱夫蘭（三錢）


上件，用玫瑰水一盞，浸取汁，入鹽少許，簽子簽羊心，於火上炙，將咱夫蘭汁徐徐塗之，汁盡为度，食之。安寧心氣，令人多喜。





炙羊腰

治卒患腰眼疼痛者。


羊腰（一對） 咱夫蘭（一錢）


上件，用玫瑰水一杓，浸取汁，入鹽少許，簽子簽腰子火上炙。將咱夫蘭汁徐徐塗之，汁盡为度，食之。甚有效驗。





攅雞兒

肥雞兒（十箇，撏洗淨，熟切攅） 生薑汁（一合） 葱（二兩，切） 薑末（半斤） 小椒末（四兩） 麵（二兩，作麵絲）


上件，用煮雞兒湯炒，葱、醋入薑汁調和。





炒鵪鶉

鵪鶉（二十箇，切成事件） 蘿蔔（二箇，切） 薑末（四兩） 羊尾子（一箇，各切如色數） 麵（二兩，作麵絲）


上件，用煮鵪鶉湯炒，葱、醋調和。





盤兔

兔兒（二箇，切作事件） 蘿蔔（二箇，切） 羊尾子（一箇，切片） 細料物（二錢）


上件，用炒，葱、醋調和，下麵絲二兩，調和。





河西肺

羊肺（一箇） 韭（六斤，取汁） 麵（二斤，打糊） 酥油（半斤） 胡椒（二兩） 生薑汁（二合）


上件，用鹽調和匀，灌肺，煮熟，用汁澆食之。





薑黃腱子

羊腱子（一箇，熟） 羊肋枝（二箇，截作长塊） 豆粉（一斤） 白麵（一斤） 咱夫蘭（二錢） 梔子（五錢）


上件，用鹽、料物調和，搽腱子，下小油煠。





鼓兒簽子

羊肉（五斤，切細） 羊尾子（一箇，切細） 雞子（十五箇） 生薑（二錢） 葱（二兩，切） 陳皮（二錢，去白） 料物（三錢）


上件，調和匀，入羊白腸内，煮熟切作鼓樣，用豆粉一斤，白麵一斤，咱夫蘭一錢，梔子三錢，取汁，同拌鼓兒簽子，入小油煠。





帶花羊頭

羊頭（三箇，熟切） 羊腰（四箇） 羊肚肺（各一具，煮熟切，攅胭脂染） 生薑（四兩） 糟薑（二兩，各切） 雞子（五箇，作花樣） 蘿蔔（三箇，作花樣）


上件，用好肉湯炒，葱、鹽、醋調和。





魚彈兒

大鯉魚（十箇，去皮、骨、頭、尾） 羊尾子（二箇，同剁为泥） 生薑（一兩，切細）葱（二兩，切細） 陳皮末（三錢） 胡椒末（一兩） 哈昔泥（二錢）


上件，下鹽，入魚肉内拌匀，丸如彈兒，用小油煠。





芙蓉雞

雞兒（十箇，熟攅）羊肚、肺（各一具，熟切） 生薑（四兩，切） 胡蘿蔔（十箇，切）雞子（二十箇，煎作餅，刻花樣） 赤根 芫荽（打糁） 胭脂 梔子（染） 杏泥（一斤）


上件，用好肉湯炒，葱、醋調和。





肉餅兒

精羊肉（十斤，去脂膜筋，捶为泥） 哈昔泥（三錢） 胡椒（二兩） 蓽撥（一兩） 芫荽末（一兩）


上件，用鹽調和匀，捻餅，入小油煠。





鹽腸

羊苦（腸水洗淨）


上件，用鹽拌匀，风干，入小油煠。





腦瓦剌

熟羊胸子（二箇，切薄片） 雞子（二十箇，熟）


上件，用諸般生菜，一同卷餅。





薑黃魚

鯉魚（十箇，去皮鱗） 白麵（二斤） 豆粉（一斤） 芫荽末（二兩）


上件，用鹽、料物淹拌过搽魚，入小油煠熟，用生薑二兩，切絲。芫荽葉，胭脂染，蘿蔔絲炒，葱調和。





攅鴈

鴈（五箇，煮熟，切攅） 薑末（半斤）


上用好肉湯炒，葱、鹽調和。





猪頭姜豉

猪頭（二箇，洗淨，切成塊） 陳皮（二錢，去白） 良薑（二錢） 小椒（二錢） 官桂（二錢）草果（五箇） 小油（一斤） 蜜（半斤）


上件，一同熬成，次下芥末炒，葱、醋、鹽調和。





蒲黃瓜齏

淨羊肉（十斤，煮熟，切如瓜齏） 小椒（一兩） 蒲黃（半斤）


上件，用細料物一兩，鹽同拌匀。





攅羊頭

羊頭（五箇，煮熟攅） 薑末（四兩） 胡椒（一兩）


上件，用好肉湯炒，葱、鹽、醋調和。





攅牛蹄

馬蹄、熊掌一同。牛蹄（一副，煮熟，攅） 薑末（二兩）


上件，用好肉湯同炒，葱、鹽調和。





細乞思哥

羊肉（一腳子，煮熟，切細） 蘿蔔（二箇，熟，切細） 羊尾子（一箇，熟切） 哈夫兒（二錢）


上件用好肉湯同炒，葱調和。





肝生

羊肝（一箇，水浸，切細絲） 生薑（四兩，切細絲） 蘿蔔（二箇，切細絲） 香菜 蓼子（各二兩，切細絲）


上件，用鹽、醋、芥末調和。





馬肚盤

馬肚腸（一副，煮熟，切） 芥末（半斤）


上件，將白血灌腸，刻花樣，涩脾，和脂剁心子攅成炒，葱、鹽、醋、芥末調和。





煠䐑兒

係細項。


䐑兒（二箇，卸成各一節） 哈昔泥（一錢） 葱（一兩，切細）


上件，用鹽一同淹拌，少时，入小油煠熟。次用咱夫蘭二錢，水浸汁，下料物、芫荽末，同糁拌。





熬蹄兒

羊蹄（五副，退洗淨，煮軟，切成塊） 薑末（一兩） 料物（五錢）


上件，下麵絲炒，葱、醋、鹽調和。





熬羊胸子

羊胸子（二箇，退毛洗淨，煮軟，切作色數塊） 薑末（二兩） 料物（五錢）


上件，用好肉湯，下麵絲炒，葱、鹽、醋調和。





魚膾

新鯉魚（五箇，去皮、骨、頭、尾） 生薑（二兩） 蘿蔔（二箇） 葱（一兩） 香菜蓼子（各切如絲） 胭脂（打糁。）


上件，下芥末炒，葱、鹽、醋調和。





紅絲

羊血同白麵（依法煮熟） 生薑（四兩） 蘿蔔（一箇） 香菜 蓼子（各一兩，切細絲）


上件，用鹽、醋、芥末調和。





燒鴈

燒鷁䳓 、燒鴨子等同。


鴈（一箇，去毛、腸、肚，淨） 羊肚（一箇，退洗淨，包鴈） 葱（二兩） 芫荽末（一兩）


上件，用鹽同調，入鴈腹内燒之。





燒水札

水札（十箇，撏洗淨） 芫荽末（一兩） 葱（十莖） 料物（五錢）


上件，用鹽同拌匀燒，或以肥麵包水扎，就籠内蒸熟亦可。或以酥油水和麵包水扎，入爐𨫼内爐熟亦可。






柳蒸羊

羊（一口，帶毛）


上件，於地上作爐，三尺深，周回以石，燒令通赤，用鐵芭盛羊上，用柳子盖覆，土封，以熟为度。





倉饅頭

羊肉 羊脂 葱 生薑 陳皮（各切細）


上件，入料物、鹽、醬，拌和为餡。





鹿奶肪饅頭

或作倉饅頭，或做皮薄饅頭皆可。


鹿奶肪 羊尾子（各切如指甲片） 生薑 陳皮（各切細）


上件，入料物、鹽，拌和为餡。





茄子饅頭

羊肉 羊脂 羊尾子 葱 陳皮（各切細） 嫩茄子（去穣）


上件，同肉作餡，却入茄子内蒸，下蒜酪、香菜末，食之。





剪花饅頭

羊肉 羊脂 羊尾子 葱 陳皮（各切細）


上件，依法入料物、鹽、醬拌餡包饅頭，用剪子剪諸般花樣，蒸，用胭脂染花。





水晶角兒

羊肉 羊脂 羊尾子 葱 陳皮 生薑（各切細）


上件，入細料物、鹽、醬拌匀，用豆粉作皮包之。





酥皮奄子

羊肉 羊脂 羊尾子 葱 陳皮 生薑（各切細或下瓜哈孫--係山丹根）


上件，入料物、鹽、醬拌匀，用小油、米粉與麵，同和作皮。





撇列角兒

羊肉 羊脂 羊尾子 新韭（各切細）


上件，入料物、鹽、醬拌匀，白麵作皮，𨫼上炮熟，次用酥油、蜜，或以葫蘆𤬄子作餡亦可。





時蘿角兒

羊肉 羊脂 羊尾子 葱 陳皮 生薑（各切細）


上件，入料物、鹽、醬拌匀，用白麵、蜜與小油拌入鍋内，滚水攪熟作皮。





天花包子

或作蟹黃亦可。藤花包子一同。


羊肉 羊脂 羊尾子 葱 陳皮 生薑（各切細） 天花（滚水燙熟，洗淨，切細）


上件，入料物、鹽、醬拌餡，白麵作薄皮，蒸。





荷蓮𫥢子

羊肉（三腳子，切） 羊尾子（二箇，切） 雞頭仁（八兩） 松黃（八兩） 八檐仁（四兩） 蘑菇（八兩） 杏泥（一斤） 胡桃仁（八兩） 必思答仁（四兩） 胭脂（一兩） 梔子（四錢） 小油（二斤） 生薑（八兩） 豆粉（四斤） 山藥（三斤） 雞子（三十箇） 羊肚肺（各二副）苦腸（一副） 葱（四兩） 醋（半瓶） 芫荽葉


上件，用鹽、醬、五味調和匀，豆粉作皮，入盞内蒸，用松黃汁澆食。





黑子兒燒餅

白麵（五斤） 牛奶子（二升） 酥油（一斤） 黑子兒（一兩，微炒）


上件，用鹽、减少許，同和麵作燒餅。





牛奶子燒餅

白麵（五斤） 牛奶子（二斤） 酥油（一斤） 茴香（一兩，微炒）


上件，用鹽、减少許，同和麵作燒餅。






𩚫餅

經卷兒一同。


白麵（十斤） 小油（一斤） 小椒（一兩，炒去汁） 茴香（一兩，炒）


上件，隔宿用酵子、鹽、减、溫水，一同和麵。次日入麵接肥，再和成麵。每斤作二箇，入籠内蒸。





頗兒必湯

即羊辟膝骨。


主男女虛勞，寒中，羸瘦，陰氣不足。利血脉，益經氣。


頗兒必（三四十箇，水洗淨）


上件，用水一鐵絡，同熬。四分中熬取一分，澄濾淨，去油去滓，再凝定。如欲食，任意多少。





米哈訥關列孫

治五勞七傷，臟氣虛冷。常服補中益氣。


羊後腳一箇（去筋膜，切碎）


上件，用淨鍋内乾爁熟。令盖封閉，不透氣，後用淨布絞紐取汁。



	卷一 飲膳正要 聚珍異饌  ◄ 
	飲膳正要
卷二 飲膳正要 諸般湯煎
	 ►  卷二 飲膳正要 諸水



 
	

	







桂漿


生津止渴，益氣和中，去濕逐飲。


生薑（三斤，取汁） 熟水（二斗） 赤茯苓（三兩，去皮，爲末） 桂（三兩，去皮，爲末） 麴末（半斤） 杏仁（一百箇，湯洗，去皮、尖，生研爲泥） 大麥櫱（半兩，爲末） 白沙蜜（三斤，煉淨。）


上用前藥，蜜水拌和匀，入淨磁罐内，油紙封口數重，泥固濟，冰窖内放三日方熟。綿濾冰浸，暑月飲之。


桂沉漿


去濕逐飲，生津止渴，順氣。


紫蘇葉（一兩，剉） 沉香（三錢，剉） 烏梅（一兩，取肉） 沙糖（六兩）


上件四味，用水五六碗，熬至三碗，濾去滓，入桂漿一升，合和作漿飲之。


荔枝膏


生津止渴，去煩。


烏梅（半斤，取肉） 桂（一十兩，去皮，剉） 沙糖（二十六兩） 麝香（半錢，研）生薑汁（五兩） 熟蜜（一十四兩）


上用水一斗五升，熬至一半，濾去滓，下沙糖、生薑汁，再熬去滓，澄定少時，入麝香擾匀，澄清如常，任意服。


梅子丸


生津止渴，解化酒毒，去濕。


烏梅（一兩半，取肉） 白梅（一兩半，取肉） 乾木瓜（一兩半） 紫蘇葉（一兩半）甘草（一兩，炙） 檀香（二錢） 麝香（一錢，研）


上爲末，入麝香和匀，沙糖爲丸如彈大。每服一丸，噙化。


五味子湯


代葡萄酒飲。 生津止渴，暖精益氣。


北五味（一斤，淨肉） 紫蘇葉（六兩） 人參（四兩，去蘆，剉） 沙糖（二斤）


上件，用水二斗，熬至一斗，濾去滓，澄清，任意服之。


人參湯


代酒飲。 順氣、开胸膈，止渴生津。


新羅參（四兩，去蘆，剉） 橘皮（一兩，去白） 紫蘇葉（二兩） 沙糖（一斤）


上件，用水二斗，熬至一斗，去滓，澄清，任意飲之。


仙术湯


去一切不正之氣，溫脾胃，進飲食，辟瘟疫，除寒濕。


蒼术（一斤，米泔浸三日，竹刀子切片，焙乾，爲末） 茴香（二兩，炒，爲末） 甘草（二兩，炒，爲末） 白麵（一斤，炒） 乾棗（二升，焙干，爲末） 盐（四兩，炒）


上件，一同和匀。每日空心白湯點服。


杏霜湯


調順肺氣，利胸膈，治咳嗽。


粟米（五升，炒，爲麵） 杏仁（二升，去皮、尖，麸炒，研） 盐（三兩，炒）


上件拌匀。每日空心白湯調一錢。入酥少許尤佳。


山藥湯


補虛益氣，溫中潤肺。


山藥（一斤、煮熟） 粟米（半升，炒，爲麵） 杏仁（二斤，炒令過熟，去皮、尖，切如米）


上件，每日空心白湯調二錢，入酥油少許，山藥任意。


四和湯


治腹内冷痛，脾胃不和。


白麵（一斤，炒） 芝麻（一斤，炒） 茴香（二兩，炒） 盐（一兩，炒）


上件，並爲末。每日空心白湯點服。


棗薑湯


和脾胃，進飲食。


生薑（一斤，切作片） 棗（三升，去核，炒） 甘草（二兩，炒） 盐（二兩，炒）


上件爲末，一處拌匀。每日空心白湯點服。


茴香湯


治元臟虛弱，臍腹冷痛。


茴香（一斤，炒） 川練子（半斤） 陳皮（半斤，去白） 甘草（四兩，炒） 盐（半斤，炒）


上件爲細末，相和匀。每日空心白湯點服。


破氣湯


治元臟虛弱，腹痛，胸膈閉悶。


杏仁（一斤，去皮、尖，麸炒，别研） 茴香（四兩，炒） 良薑（一兩） 蓽澄茄（二兩） 陳皮（二兩，去白） 桂花（半斤） 薑黃（一兩） 木香（一兩） 丁香（一兩） 甘草（半斤） 盐（半斤）


上件爲細末。空心白湯點服。


白梅湯


治中熱，五心煩躁，霍亂嘔吐，干渴，津液不通。


白梅肉（一斤） 白檀（四兩） 甘草（四兩） 盐（半斤）


上件爲細末。每服一錢，入生薑汁少許，白湯調下。


木瓜湯


治腳氣不仁，膝勞冷痹疼痛。


木瓜（四箇，蒸熟，去皮，研爛如泥） 白沙蜜（二斤，煉淨）


上件二味，調和匀，入淨磁器内盛之。空心白湯點服。


橘皮醒酲湯


治酒醉不解，嘔噫吞酸。


香橙皮（一斤，去白） 陳橘皮（一斤，去白） 檀香（四兩） 葛花（半斤） 綠荳花（半斤）人參（二兩，去蘆） 白荳蔻仁（二兩） 盐（六兩，炒）


上件爲細末。每日空心白湯點服。


渴忒餅兒


生津止渴，治嗽。


渴忒（一兩二錢） 新羅參（一兩，去蘆） 菖蒲（一錢，各爲細末） 白納八（三兩，研，係沙糖）


上件，将渴忒用葡萄酒化成膏，和上項藥末，令匀爲劑，印作餅。每用一餅，徐徐噙化。


官桂渴忒餅兒


生津，止寒嗽。


官桂（二錢，爲末） 渴忒（一兩二錢） 新羅參（一兩二錢，去蘆，爲末） 白納八（三兩，研）


上件，将渴忒用玫瑰水化成膏，和藥末爲劑，用訶子油印作餅子。每用一餅，徐徐噙化。


答必納餅兒


清頭目，利咽膈，生津止渴，治嗽。


答必納（二錢爲末，即草龍膽） 新羅參（一兩二錢，去蘆，爲末） 白納八（五兩，研）


上件，用赤赤哈納（即北地酸角兒。）熬成膏，和藥末爲劑，印作餅兒，每用一餅，徐徐噙化。


橙香餅兒


寬中順氣，清利頭目。


新橙皮（一兩，焙，去白） 沉香（五錢） 白檀（五錢） 𥕯砂（五錢） 白荳蔻仁（五錢） 蓽澄茄（三錢） 南硼砂（三錢，别研） 龍腦（二錢，别研） 麝香（二錢，别研。）


上件爲細末，甘草膏和劑印餅。每用一餅，徐徐噙化。


牛髓膏子


補精髓，壯筋骨，和血氣，延年益壽。


黃精膏（五兩） 地黃膏（三兩） 天門冬膏（一兩） 牛骨頭内取油（二兩）


上件，将黃精膏、地黃膏、天門冬膏與牛骨油一同不住手用銀匙攪，令冷定和匀成膏。每日空心溫酒調一匙頭。


木瓜煎


木瓜（十箇，去皮穣，取汁，熬水盡） 白沙糖（十斤，煉淨）


上件，一同再熬成煎。


香圓煎


香圓（二十箇，去皮取肉） 白沙糖（十斤，煉淨）


上件，一同再熬成煎。


株子煎


株子（一百箇，取淨肉） 白沙糖（五斤，煉淨）


上件，同熬成煎。


紫蘇煎


紫蘇葉（五斤） 乾木瓜（五斤） 白沙糖（十斤，煉淨）


上件，一同熬成煎。


金橘煎


金橘（五十箇，去子取皮） 白沙糖（三斤）


上件，一同熬成煎。


櫻桃煎


櫻桃（五十斤，取汁） 白沙糖（二十五斤）


上件，同熬成煎。


桃煎


大桃（一百箇，去皮，切片取汁） 白沙蜜（二十斤，煉淨）


上件，一同熬成煎。


石榴漿


石榴子（十斤，取汁） 白沙糖（十斤，煉淨）


上件，一同熬成煎。


小石榴煎


小石榴（二斗，蒸熟去子，研爲泥） 白沙蜜（十斤，煉淨）


上件，一同熬成煎。


五味子舍兒别


新北五味（十斤，去子，水浸取汁） 白沙糖（八斤，煉淨）


上件，一同熬成煎。


赤赤哈納


係酸刺。


赤赤哈納（不以多少，水浸取汁）


上件，用銀石器内熬成膏。


松子油


松子（不以多少，去皮，捣研爲泥）


上件，水絞取汁熬成，取淨清油綿濾淨，再熬澄清。


杏子油


杏子（不以多少，连皮捣碎）


上件，水煮熬，取浮油，綿濾淨，再熬成油。


酥油


牛乳中取淨凝，熬而爲酥。


醍醐油


取上等酥油，约重千斤之上者，煎熬過濾淨，用大磁瓮貯之，冬月取瓮中心不凍者，謂之醍醐。


馬思哥油


取淨牛奶子不住手用阿赤（即打油木器也。）打取浮凝者爲馬思哥油。今亦云白酥油。


枸杞茶


枸杞五斗，水淘洗淨，去浮麥，焙干，用白布筒淨，去蒂蕚、黑色，選揀紅熟者，先用雀舌茶展溲碾子，茶芽不用，次碾枸杞爲細末。每日空心用□匙頭，入酥油攪匀，溫酒調下，白湯亦可。（忌與酪同食。）


玉磨茶


上等紫筍五十斤，篩筒淨，蘇門炒米五十斤，篩筒淨，一同拌和匀，入玉磨内，磨之成茶。


金字茶


係江南湖州造進末茶。


范殿帥茶


係江浙慶元路造進茶芽，味色絕勝諸茶。


紫筍雀舌茶


選新嫩芽蒸過，爲紫筍。有先春、次春、探春，味皆不及紫筍雀舌。


女須兒


（出直北地麵，味溫甘。）


西番茶


（出本土，味苦澀，煎用酥油。）


川茶、藤茶、夸茶


（皆出四川。）


燕尾茶


（出江浙、江西。）


孩兒茶


（出廣南。）


溫桑茶


（出黑峪。）


凡諸茶，味甘苦微寒，無毒。去痰熱，止渴，利小便，消食下氣，清神少睡。


清茶


先用水滚過濾淨，下茶芽，少時煎成。


炒茶


用鐵鍋燒赤，以馬思哥油、牛奶子、茶芽同炒成。


蘭膏


玉磨末茶三匙頭，麵、酥油同攪成膏，沸湯點之。


酥簽


金字末茶兩匙頭，入酥油同攪，沸湯點服。


建湯


玉磨末茶一匙，入碗内研匀，百沸湯點之。


香茶


白茶（一袋） 龍腦成片者（三錢） 百藥煎（半錢） 麝香（二錢）


同研細，用香粳米熬成粥，和成劑，印作餅。


	卷二 飲膳正要 諸般湯煎  ◄ 
	飲膳正要
卷二 飲膳正要 諸水
	 ►  卷二 飲膳正要 神仙服餌



 
	

	








泉水


甘、平、無毒。治消渴，反胃，熱痢。今西山有玉泉水，甘美味勝諸泉。

 
井華水


甘、平、無毒。主人九竅、大驚、出血，以水噀面即住。及洗人目翳。投酒醋中，令人不損敗，平旦汲者是也。今内府御用之水，常于鄒店取之。緣自至大初武宗皇帝幸柳林飛放，請皇太后同往觀焉。由是道經鄒店，因渴思茶，遂命普蘭奚國公金界奴朵兒只煎造。公親詣諸井選水，唯一井水，味頗清甘。汲取煎茶以進，上稱其茶味特異。内府常進之茶，味色兩絕。乃命國公于井所建觀音堂，盖亭井上，以欄翼之，刻石紀其事。自後御用之水，日必取焉。所造湯茶，比諸水殊勝，鄰左有井，皆不及也。此水煎熬過，澄莹如一。常較其分兩與别水增重。


	卷二 飲膳正要 諸水  ◄ 
	飲膳正要
卷二 飲膳正要 神仙服食
	 ►  卷二 飲膳正要 四時所宜



 
	

	







鐵甕先生瓊玉膏


此膏填精補髓，腸化爲筋，萬神具足，五臟盈溢，髓實血滿，髮白變黑，返老還童，行如奔馬。日進數服，終日不食亦不饑，開通強志，日誦萬言，神識高邁，夜無夢想。人年二十七歲以前，服此一料，可壽三百六十歲。四十五歲以前服者，可壽二百四十歲。六十三歲以前服者，可壽一百二十歲。六十四歲以上服者，可壽百歲。服之十劑，絕其慾，修陰功，成地仙矣。一料分五處，可救五人癰疾，分十處，可救十人勞疾。修合之時，沐浴至心，勿輕示人。


新羅參（二十四兩，去蘆） 生地黃（一十六斤，汁） 白茯苓（四十九兩，去黑皮） 白沙蜜（一十斤，煉淨）


上件，人參、茯苓爲細末，蜜用生絹濾過，地黃取自然汁，搗時不用銅鐵器，取汁盡，去滓，用藥一處拌和匀，入銀石器或好磁器内封，用淨紙二三十重封閉，入湯内，以桑柴火煮三晝夜。取出，用蠟紙數重包瓶口，入井口去火毒一伏時。取出再入舊湯内煮一日，出水氣，取出開封，取三匙作三盞，祭天地百神，焚香設拜，至誠端心。每日空心，酒調一匙頭。


地仙煎


治腰膝疼痛，一切腹内冷病。令人顏色悦澤，骨髓堅固，行及奔馬。


山藥（一斤） 杏仁（一升，湯泡，去皮、尖） 生牛奶子（二升）


上件，將杏仁研細，入牛奶子、山藥，拌絞取汁，用新磁瓶密封，湯煮一日。每日空心，酒調一匙頭。


金髓煎


延年益壽，填精補髓，久服髮白變黑，返老還童。


枸杞（不以多少，採红熟者）


上用無灰酒浸之，冬六日，夏三日，於沙盆内研令爛細，然後以布袋絞取汁，與前浸酒一同慢火熬成膏，於淨磁器内封貯。重湯煮之，每服一匙頭，入酥油少許，溫酒調下。


天門冬膏


去積聚，風痰，癲疾，三虫，伏尸，除瘟疫。輕身，益氣，令人不饑，延年不老。


天門冬（不以多少，去皮，去根、鬚，洗淨）


上件搗碎，布絞取汁，澄清濾過，用磁器、沙锅或銀器，慢火熬成膏。每服一匙頭，空心溫酒調下。


服天門冬

《道書八帝經》：欲不畏寒，取天門冬、茯苓爲末服之。每日頻服，大寒時汗出，單衣忘冷。


《抱朴子》云：杜紫微服天門冬，御八十外家，有子一百四十人，日行三百里。


《列仙子》云：赤松子食天門冬，齒落更生，細髮復出。


《神仙傳》：甘始者，太原人。服天門冬，在人間三百年。


《修真秘旨》：神仙服天門冬，一百日後怡泰和顏，羸劣者強。三百日，身輕。三年，身走如飛。


服地黃


《抱朴子》云：楚文子服地黃八年，夜視有光，手上車弩。


服蒼术


《抱朴子》云：南陽文氏，值亂逃於壶山，饑困，有人教之食术，遂不饑。數年乃還鄉里，顏色更少，氣力轉勝。


《藥經》云：心欲長生，當服山精。是蒼术也。


服茯苓


《抱朴子》云：任季子服茯苓一十八年，玉女從之，能隱彰，不食穀，面生光。


孫真人《枕中記》：茯苓久服百日，百病除。二百日，夜晝二服後，役使鬼神。四年後，玉女來侍。


服遠志


《抱朴子》云：陵陽仲子服遠志二十年，有子三十人，開書所見，便記不忘。


服五加皮酒


東華真人《煮石經》：舜常登蒼梧山，日厥金玉香草，即五加也，服之延年。故云：寧得一把五加，不用金玉滿車；寧得一斤地榆，安用明月寶珠。昔魯定公母，單服五加皮酒，以致長生。如張子聲、楊始建、王叔才、于世彦等，皆古人服五加皮酒而房室不絕，皆壽三百歲，有子三二十人。世世有服五加皮酒而獲年壽者甚眾。


服桂


《抱朴子》云：趙他子服桂二十年，足下毛生，日行五百里，力舉千斤。


服松子


《列仙傳》：偓佺食松子，能飛行，健走如奔馬。


《神仙傳》：松子不以多少，研爲膏，空心溫酒調下一匙頭，日三服則不饑渴。久服日行五百里，身輕體健。


服松節酒


《神仙傳》：治百節疼痛，久風虚，脚痹痛。松節釀酒，服之神驗。


服槐實


《神仙傳》：槐實於牛膽中漬浸百日，陰乾。每日吞一枚，十日身輕，二十日白髮再黑，百日通神。


服枸杞


《食療》云：枸杞葉能令人筋骨壯，除風補益，去虚勞，益陽事。春夏秋採葉，冬採子，可久食之。


服蓮花


太清諸本草：七月七日採蓮花七分，八月八日採蓮根八分，九月九日採蓮子九分，陰乾食之，令人不老。


服栗子


《食療》云：如腎氣虚弱，取生栗子不以多少，令風乾之。每日空心細嚼之三五个，徐徐咽之。


服黃精


神仙服黃精成地仙：昔臨川有士人虐其婢，婢乃逃入山中。久之，見野草枝葉可愛，即拔取食之，甚美。自是常食之，久而不饑，遂輕健。夜息大木下，聞草動以爲虎，惧而上木避之，及曉下平地，其身豁然，凌空而去，或自一峰之頂，若飛鳥焉，數歲，其家採薪見之，告其主，使捕之，不得。一日，遇絕壁下，以網三面圍之，俄而騰上山頂。其主異之，或曰：此婢安有仙風道骨？不過靈藥服食。遂以酒饌五味香美，置往來之路，觀其食否，果來食之，遂不能遠去，擒之。問以述其故，所指食之草，即黃精也。謹按：黃精寬中益氣，補五臟，調良肌肉，充實骨髓，堅強筋骨，延年不老，顏色鲜明，髮白再黑，齒落更生。


神枕法


漢武帝東巡泰山下，見老翁鋤於道，背上有白光高數尺。帝怪而問之：有道術否？老翁對曰：臣昔年八十五時，衰老垂死，頭白齒落，有道士者，教臣服枣，飲水，絕穀，并作神枕法，中有三十二物。内二十四物善，以當二十四氣；其八物毒，以應八風。臣行轉少，黑发更生，堕齒復出，日行三百里。臣今年一百八十矣，不能棄世入山，顧戀子孫，復還食穀，又已二十餘年，猶得神枕之力，往不復老。武帝視老翁，顏壯當如五十許人，驗問其鄰人，皆云信然。帝乃從授其方作枕，而不能随其絕穀，飲水也。


神枕方

用五月五日，七月七日，取出林柏以爲枕。長一尺二寸，高四寸，空中容一斗二升，以柏心赤者爲盖，厚二分，盖致之令密，又使開閉也。又鑽盖上爲三行，每行四十九孔，凡一百四十七孔，令容粟大。用下項藥：


芎藭 當歸 白芷 辛荑 杜衡 白术 藁本 木蘭 蜀椒 桂 乾薑 防風 人參 桔梗 白薇 荆實 肉蓯蓉 飛廉 柏實 薏苡仁 款冬花 白衡 秦椒 麋蕪


凡二十四物，以應二十四氣。


烏頭 附子 藜蘆 皂角 菵草 矾石 半夏 細辛


八物毒者，以應八風。


上三十二物各一兩，皆咀。以毒藥上安之，滿枕中，用囊以衣枕。百日而有光澤，一年體中諸疾一一皆愈而身盡香。四年白髮變黑，齒落重生，耳目聰明。神方驗秘，不傳非人也。武帝以問東方朔，答云：昔女廉以此傳玉青，玉青以傳廣成子，廣成子以傳黃帝。近者穀城道士淳于公枕此藥，枕百餘歲而頭髮不白。夫病之來皆從陽脉起，今枕藥枕，風邪不得侵入矣。又雖以布囊衣枕，猶當復以幃囊重包之，須欲卧時乃脱去之耳。詔賜老翁疋帛，老翁不受，曰：臣之於君，猶子之於父也，子知道以上之於父，義不受賞。又臣非賣道者，以陛下好善，故進此耳。帝止而更賜諸藥。


服菖蒲


《神仙服食》：菖蒲尋九節者，窨乾百日，爲末，日三服。久服聰明耳目，延年益壽。


《抱朴子》云：韓聚服菖蒲十三年，身上生毛，日誦萬言，冬袒不寒。須得石上生者，一寸九節，紫花尤善。


服胡麻


《神仙服食》：胡麻，食之能除一切痼疾，久服長生，肥健人，延年不老。


服五味


《抱朴子》：服五味十六年，面色如玉，入火不灼，入水不濡。


服藕實


《食醫心鏡》：藕實，味甘、平、無毒。補中養氣，清神，除百病。久服令人止渴悦澤。


服蓮子蓮蘂


《日華子》云：蓮子并石蓮去心，久食令人心喜，益氣、止渴。治腰痛，泄精，瀉痢。


《日華子》云：蓮花蘂，久服鎮心益色，駐顏輕身。


服何首烏


《日華子》云：何首烏，味甘、無毒，久服壯筋骨，益精髓，黑髭鬓，令人有子。

春宜食麥

春三月，此謂發陳，天地俱生，萬物以榮，夜卧早起，廣步於庭，被髮緩行，以使志生，生而勿殺，予而勿奪，賞而勿罰，此春氣之應養生之道也。逆之則傷肝，夏爲寒變，奉長者少。


春氣溫，宜食麥，以涼之，不可一於溫也。禁溫飲食及熱衣服。


夏宜食菽

夏三月，此謂蕃秀，天地氣交，萬物華實，夜卧早起，無厭於日，使志無怒，使華英成秀，使氣得泄，若所愛在外，此夏氣之應，養長之道也。逆之則傷心，秋爲痎 瘧，奉收者少，冬至重病。


夏氣熱，宜食菽，以寒之，不可一於熱也。禁溫飲食，飽食，濕地，濡衣服。


秋宜食麻

秋三月，此謂容平，天氣以急，地氣以明，早卧早起，與雞俱興，使志安寧，以緩秋刑，收斂神氣，使秋氣平，無外其志，使肺氣清，此秋氣之應，養收之道也。逆之則傷肺，冬爲飧泄，奉藏者少。


秋氣燥，宜食麻，以潤其燥。禁寒飲食，寒衣服。


冬宜食黍

冬三月，此謂閉藏，水冰地坼，無擾乎陽，早卧晚起，必待日光，使志若伏若匿，若有私意，若己有得，去寒就溫，無泄皮膚，使氣亟奪，此冬氣之應，養臟之道也。逆之則傷腎，春爲痿厥，奉生者少。


冬氣寒，宜食黍，以熱性治其寒。禁熱飲食，溫炙衣服。

酸澀以收，多食則膀胱不利，为癃閉。


苦燥以堅，多食則三焦閉塞，为嘔吐。


辛味熏蒸，多食則上走於肺，榮衛不時而心洞。


鹹味湧泄，多食則外注於脉，胃竭，咽燥而病渴。


甘味弱劣，多食則胃柔緩而虫過，故中滿而心悶。


辛走氣，氣病勿多食辛。


鹹走血，血病勿多食鹹。


苦走骨，骨病勿多食苦。


甘走肉，肉病勿多食甘。


酸走筋，筋病勿多食酸。


肝病禁食辛，宜食粳米、牛肉、葵棗之類。


心病禁食鹹，宜食小豆、犬肉、李、韭之類。


脾病禁食酸，宜食大豆、豕肉、栗、藿之類。


肺病禁食苦，宜食小麥、羊肉、杏、薤之類。


腎病禁食甘，宜食黄黍、雞肉、桃、葱之類。


多食酸，肝氣以津，脾氣乃絕，則肉胝䐢而唇揭。


多食鹹，骨氣勞短，肥氣折，則脉凝泣而變色。


多食甘，心氣喘滿，色黑，腎氣不平，則骨痛而髮落。


多食苦，則脾氣不濡，胃氣乃厚，則皮槁而毛拔。


多食辛，筋脉沮㢮，精神乃央，則筋急而爪枯。


五穀为食，五果为助，五肉为益，五菜为充，氣味合和而食之，則补精益氣。


雖然五味調和，食飲口嗜，皆不可多也。多者生疾，少者为益。百味珍饌，日有慎節，是为上矣。

生地黃雞


治腰背疼痛，骨髓虛損，不能久立，身重氣乏，盗汗，少食，時復吐利。


生地黃（半斤） 飴糖（五兩） 烏雞（一枚）


上三味，先將雞去毛、腸肚淨，細切，地黃與糖相和匀，内雞腹中，以銅器中放之，復置甑中蒸炊，飯熟成，取食之。不用鹽醋，唯食肉盡却飲汁。


羊蜜膏


治虛勞，腰痛，咳嗽，肺痿，骨蒸。


熟羊脂（五兩） 熟羊髓（五兩） 白沙蜜（五兩，煉淨） 生薑汁（一合） 生地黃汁（五合）


上五味，先以羊脂煎令沸，次下羊髓又令沸，次下蜜、地黃、生薑汁，不住手攪，微火熬數沸成膏。每日空心溫酒調一匙頭。或作羹湯，或作粥食之亦可。


羊臟羹


治腎虛勞損，骨髓傷敗。


羊肝、肚、腎、心、肺（各一具，湯洗淨） 牛酥（一兩） 胡椒（一兩） 蓽撥（一兩） 豉（一合） 陳皮（二錢，去白） 良薑（二錢） 草菓（兩箇） 葱（五莖）


上件，先將羊肝等，慢火煮令熟，將汁濾淨。和羊肝等并藥，一同入羊肚内，縫合口，令絹袋盛之，再煮熟，入五味，旋旋任意食之。


羊骨粥


治虛勞，腰膝無力。


羊骨（一副，全者，搥碎） 陳皮（二錢，去白） 良薑（二錢） 草菓（二箇） 生薑（一兩） 鹽（少許）


上水三斗，慢火熬成汁，濾出澄清，如常作粥，或作羹湯亦可。


羊脊骨粥


治下元久虛，腰腎傷敗。


羊脊骨（一具，全者，搥碎） 肉蓯蓉（一兩，洗，切作片） 草菓（三箇） 蓽撥（二錢）


上件，水熬成汁，濾去滓，入葱白、五味，作麵羹食之。


白羊腎羹


治虛勞，陽道衰敗，腰膝無力。


白羊腎（二具，切作片） 肉蓯蓉（一兩，酒浸，切） 羊脂（四兩，切作片） 胡椒（二錢） 陳皮（一錢，去白） 蓽撥（二錢） 草菓（二錢）


上件相和，入葱白、鹽、酱，煮作湯，入麵𬲽子，如常作羹食之。


猪腎粥


治腎虛勞損，腰膝無力，疼痛。


猪腎（一對，去脂膜，切） 粳米（三合） 草菓（二錢） 陳皮（一錢，去白） 𥕯砂（二錢）


上件，先將猪腎、陳皮等煮成汁，濾去滓，入酒少許，次下米成粥，空心食之。


枸杞羊腎粥


治陽氣衰敗，腰腳疼痛，五勞七傷。


枸杞葉（一斤） 羊腎（一對，細切） 葱白（一莖） 羊肉（半斤，炒）


右四味拌匀，入五味，煮成汁，下米熬成粥，空腹食之。


鹿腎羹


治腎虛耳聾。


鹿腎（一對，去脂膜，切）


上件於豆豉中，入粳米三合，煮粥或作羹，入五味，空心食之。


羊肉羹


治腎虛衰弱，腰腳無力。


羊肉（半斤，細切） 蘿蔔（一箇，切作片） 草菓（一錢） 陳皮（一錢，去白） 良薑（一錢）蓽撥（一錢） 胡椒（一錢） 葱白（三莖）


上件，水熬成汁，入鹽、酱熬湯，下麵𬲽子，作羹食之。將湯澄清，作粥食之亦可。


鹿蹄湯


治諸風、虛，腰腳疼痛，不能踐地。


鹿蹄（四隻） 陳皮（二錢） 草菓（二錢）


上件，煮令爛熟，取肉，入五味，空腹食之。


鹿角酒


治卒患腰痛，暫轉不得。


鹿角（新者，长二三寸，燒令赤）


上件，内酒中浸二宿，空心飲之立效。


黑牛髓煎


治腎虛弱，骨傷敗，瘦弱無力。


黑牛髓（半斤） 生地黃汁（半斤） 白沙蜜（半斤，煉去蠟）


上三味和匀，煎成膏，空心酒調服之。


狐肉湯


治虛弱，五臟邪氣。


狐肉（五斤，湯洗淨） 草菓（五箇） 𥕯砂（二錢） 葱（一握） 陳皮（一錢，去白） 良薑（二錢） 哈昔泥（一錢，即阿魏）


上件，水一斗，煮熟，去草菓等，次下胡椒二錢，薑黃一錢，醋、五味，調和匀，空心食之。


烏雞湯


治虛弱，勞傷，心腹邪氣。


烏雄雞（一隻，撏洗淨，切作塊子） 陳皮（一錢，去白） 良薑（一錢） 胡椒（二錢） 草菓（二箇）


上件，以葱、醋、酱相和，入瓶内，封口，令煮熟，空腹食。


醍醐酒


治虛弱，去風濕。


醍醐（一盞）


上件，以酒一盃和匀，溫飲之，效驗。


山藥飥


治諸虛，五勞七傷，心腹冷痛，骨髓傷敗。


羊骨（七五塊，帶肉） 蘿蔔（一枚，切作大片） 葱白（一莖） 草菓（五箇） 陳皮（一錢，去白） 良薑（一錢） 胡椒（二錢） 𥕯砂（二錢） 山藥（二斤）


上件同煮，取汁澄清，濾去滓，麵二斤，山藥二斤，煮熟，研泥，溲麵作飥，入五味，空腹食之。


山藥粥


治虛勞，骨蒸，久冷。


羊肉（一斤，去脂膜，爛煮熟，研泥） 山藥（一斤，煮熟，研泥）


上件，肉湯内下米三合，煮粥，空腹食之。


酸棗粥


治虛勞，心煩，不得睡卧。


酸棗仁（一碗）


上用水，絞取汁，下米三合煮粥，空腹食之。


生地黃粥


治虛弱骨蒸，四肢無力，漸漸羸瘦，心煩不得睡卧。


生地黃汁（一合） 酸棗仁（二兩，水絞，取汁二盞）


上件，水煮同熬數沸，次下米三合煮粥，空腹食之。


椒麵羹


治脾胃虛弱，久患冷氣，心腹結痛，嘔吐不能下食。


川椒（三錢，炒，为末） 白麵（四兩）


上件同和匀，入鹽少許，於豆豉作麵條，煮羹食之。


蓽撥粥


治脾胃虛弱，心腹冷氣|痛，妨闷不能食。


蓽撥（一兩） 胡椒（一兩） 桂（五錢）


上三味为末。每用三錢，水三大碗，入豉半合，同煮令熟，去滓，下米三合作粥，空腹食之。


良薑粥


治心腹冷痛，積聚，停飲。


高良薑（半兩，为末） 粳米（三合）


上件，水三大碗 煎高良薑至二碗，去滓，下米煮粥，食之效驗。


吳茱萸粥


治心腹冷氣衝脅肋痛。


吳茱萸（半兩，水洗，去涎，焙乾，炒，为末）


上件，以米三合，一同作粥，空腹食之。


牛肉脯


治脾胃久冷，不思飲食。


牛肉（五斤，去脂膜，切作大片） 胡椒（五錢） 蓽撥（五錢） 陳皮（二錢，去白）草菓（二錢） 𥕯砂（二錢） 良薑（二錢）


上件为細末，生薑汁五合，葱汁一合，鹽四兩，同肉拌匀，淹二日，取出焙乾，作脯，任意食之。


蓮子粥


治心志不寧。補中強志，聰明耳目。


蓮子（一升，去心）


上件煮熟，研如泥，與粳米三合，作粥，空腹食之。


雞頭粥


治精氣不足，強志，明耳目。


雞頭實（三合）


上件煮熟，研如泥，與粳米一合，煮粥食之。


雞頭羹粉


治濕痹，腰膝痛。除暴疾，益精氣，強心志，耳目聰明。


雞頭（磨成粉） 羊脊骨（一副，帶肉，熬取汁）


上件，用生薑汁一合，入五味調和，空心食之。


桃仁粥


治心腹痛，上氣咳嗽，胸膈妨滿，喘急。


桃仁（三兩，湯煮熟，去尖、皮，研）


上件取汁，和粳米同煮粥，空腹食之。


生地黃粥


治虛勞，瘦弱，骨蒸，寒熱往來，咳嗽唾血。


生地黃汁（二合）


上件，煮白粥，临熟時入地黃汁，攪匀，空腹食之。


鯽魚羹


治脾胃虛弱，泄痢，久不瘥者，食之立效。


大鯽魚（二斤） 大蒜（兩塊） 胡椒（二錢） 小椒（二錢） 陳皮（二錢） 𥕯砂（二錢） 蓽撥（二錢）


上件，葱、酱、鹽、料物、蒜，入魚肚内，煎熟作羹，五味調和令匀，空心食之。


炒黃麵


治泄痢，腸胃不固。


白麵（一斤，炒令焦黃）


上件，每日空心溫水調一匙頭。


乳餅麵


治脾胃虛弱，赤白泄痢。


乳餅（一箇，切作豆子樣）


上件，用麵拌煮熟，空腹食之。


炙黃雞


治脾胃虛弱，下痢。


黃雌雞（一隻，撏淨）


右以鹽、酱、醋、茴香、小椒末同拌匀，刷雞上，令炭火炙乾焦，空腹食之。


牛奶子煎蓽撥法


貞觀中，太宗苦於痢疾，眾醫不效，問左右能治愈者，當重賞。時有術士進此方：


用牛奶子煎蓽撥，服之立瘥。


猯肉羹


治水腫，浮氣，腹脹，小便澀少。


猯肉（一斤，細切） 葱（一握） 草菓（三箇）


上件，用小椒、豆豉，同煮爛熟，入粳米一合作羹，五味調匀，空腹食之。


黃雌雞


治腹中水癖，水腫。


黃雌雞（一隻，撏淨） 草菓（二錢） 赤小豆（一升）


上件，同煮熟，空心食之。


青鴨羹


治十種水病不瘥。


青頭鴨（一隻，退淨） 草菓（五箇）


上件，用赤小豆半升，入鴨腹内煮熟，五味調，空心食。


蘿蔔粥


治消渴，舌焦，口乾，小便數。


大蘿蔔（五箇，煮熟，絞取汁）


上件，用粳米三合，同水并汁，煮粥食之。


野雞羹


治消渴，口乾，小便頻數。


野雞（一隻，撏淨）


上入五味，如常法作羹臛食之。


鵓鴿羹


治消渴，飲水無度。


白鵓鴿（一隻，切作大片）


上件，用土蘇一同煮熟，空腹食之。


雞子黃


治小便不通。


雞子黃（一枚，生用）


上件，服之不過三服，熟亦可食。


葵菜羹


治小便癃閉不通。


葵菜葉（不以多少，洗擇淨）


上煮作羹，入五味，空腹食之。


鯉魚湯


治消渴，水腫，黃胆，腳氣。


大鯉魚（一頭） 赤小豆（一合） 陳皮（二錢，去白） 小椒（二錢） 草菓（二錢）


上件，入五味，調和匀，煮熟，空腹食之。


馬齒菜粥


治腳氣，頭麵水腫，心腹脹滿，小便淋澀。


馬齒菜（洗淨，取汁）


上件，和粳米同煮粥，空腹食之。


小麦粥


治消渴，口乾。


小麦（淘淨，不以多少）


右以煮粥，或炊作飯，空腹食之。


驢頭羹


治中風頭眩，手足無力，筋骨煩痛，言語蹇澀。


烏驢頭（一枚，撏洗淨） 胡椒（二錢） 草菓（二錢）


上件，煮令爛熟，入豆豉汁中，五味調和，空腹食之。


驢肉湯


治風狂，憂愁不樂，安心氣。


烏驢肉（不以多少，切）


上件，於豆豉中，爛煮熟，入五味，空心食之。


狐肉羹


治驚風，癲癇，神情恍惚，言語錯謬，歌笑無度。


狐肉（不以多少及五臟）


上件，如常法入五味，煮令爛熟，空心食之。


熊肉羹


治諸風，腳氣，痹痛不仁，五緩筋急。


熊肉（一斤）


上件，於豆豉中，入五味、葱、酱，煮熟，空腹食之。


烏雞酒


治中風，背強，舌直不得語，目睛不轉，煩熱。


烏雌雞（一隻，撏洗淨，去腸肚）


上件，以酒五升，煮取酒二升，去滓。分作三服，相繼服之。汁盡，無時熬葱白、生薑粥投之，盖覆取汁。


羊肚羹


治諸中風。


羊肚（一枚，洗淨） 粳米（二合） 葱白（數莖） 豉（半合） 蜀椒（去目，閉口者。炒出汗，三十粒） 生薑（二錢半，細切）


右六味拌匀，入羊肚内爛煮熟，五味調和，空心食之。


葛粉羹


治中風，心脾風熱，言語蹇澀，精神昏憒，手足不遂。


葛根（半斤，捣，取粉四兩） 荆芥穗（一兩） 豉（三合）


右三味，先以水煮荆芥、豉，六七沸，去滓，取汁，次將葛粉作索麵，於汁中煮熟，空腹食之。


荆芥粥


治中風，言語蹇澀，精神昏憒，口面喎斜。


荆芥穗（一兩） 薄荷葉（一兩） 豉（三合） 白粟米（三合）


上件，以水四升，煮取三升，去滓，下米煮粥，空腹食之。


麻子粥


治中風，五臟風熱，語言蹇澀，手足不遂，大腸滯澀。


冬麻子（二兩，炒，去皮，研） 白粟米（三合） 薄荷葉（一兩） 荆芥穗（一兩）


上件，水三升，煮薄荷、荆芥，去滓，取汁，入麻子仁同煮粥，空腹食之。


惡實菜


即牛蒡子，又名鼠粘子。治中風，燥熱，口乾，手足不遂及皮膚熱瘡。


惡實菜葉（肥嫩者） 酥油


上件，以湯煮惡實葉三五升，取出，以新水淘過，布絞取汁，入五味，酥點食之。


烏驢皮湯


治中風，手足不遂，骨節煩疼，心燥，口眼面目喎斜。


烏驢皮（一张，撏洗淨）


上件，蒸熟，細切如條，於豉汁中，入五味，調和匀，煮過，空心食之。


羊頭膾


治中風，頭眩，羸瘦，手足無力。


白羊頭（一枚，撏洗淨）


上件，蒸令爛熟，細切，以五味汁調和膾，空腹食之。


野猪臛


治久痔野雞病，下血不止，肛门腫滿。


野猪肉（二斤，細切）


上件，煮令爛熟，入五味，空心食之。


獺肝羹


治久痔下血不止。


獺肝（一副）


上件，煮熟，入五味，空腹食之。


鯽魚羹


治久痔，腸風，大便常有血。


大鯽魚（一頭，新鮮者，洗淨，切作片） 小椒（二錢，为末） 草菓（一錢，为末）


上件，用葱三莖，煮熟，入五味，空腹食之。

但服藥不可多食生芫荽及蒜，雜生菜、諸滑物、肥猪肉、犬肉、油膩物，魚膾腥膻等物。及忌見喪尸、產婦、淹穢之事。又不可食陳臭之物。


有术勿食桃、李、雀肉、胡荽、蒜、青魚等物。


有蔾蘆勿食猩肉。


有巴豆勿食蘆筍及野猪肉。


有黃連、桔梗，勿食猪肉。


有地黃勿食蕪荑。


有半夏、菖蒲，勿食飴糖及羊肉。


有細辛勿食生菜。


有甘草勿食菘菜、海藻。


有牡丹勿食生胡荽。


有商陸勿食犬肉。


有常山勿食生葱、生菜。


有空青、朱砂，勿食血。凡服藥通忌食血。


有茯苓勿食醋。


有鼈甲勿食莧菜。


有天門冬勿食鯉魚。


凡久服藥通忌

未不服藥，又忌满日。


正、五、九月忌巳日。


二、六、十月忌寅日。


三、七、十一月忌亥日。


四、八、十二月忌申日。

盖食物有利害者，可知而避之。


麵有𦤡氣不可食。生料色臭不可用。


漿老而飯溲不可食。煮肉不變色不可食。


諸肉非宰殺者勿食。諸肉臭敗者不可食。


諸腦不可食。凡祭肉自動者不可食。


猪羊疫死者不可食。曝肉不乾者不可食。


馬肝牛肝皆不可食。兔合眼不可食。


燒肉不可用桑柴火。獐鹿麋四月至七月勿食。


二月内勿食兔肉。諸肉脯忌米中貯之，有毒。


魚餒者不可食。羊肝有孔者不可食。


諸鸟自閉口者勿食。蟹八月後可食，餘月勿食。


蝦不可多食，無鬚及腹下丹、煮之白者，皆不可食。


臘月脯臘之屬，或經雨漏所漬、虫鼠齧殘者，勿食。


海味糟臟之屬，或經濕熱變損，日月過久者，勿食。


六月七月勿食雁。鯉魚頭不可食，毒在腦中。


諸肝青者不可食。五月勿食鹿，傷神。


九月勿食犬肉，傷神。十月勿食熊肉，傷神。


不時者不可食。諸果核未成者不可食。


諸果落地者不可食。諸果虫傷者不可食。


桃杏雙仁者不可食。蓮子不去心，食之成霍亂。


甜瓜雙蒂者不可食。諸瓜沉水者不可食。


蘑菇勿多食，發病。榆仁不可多食，令人瞑。


菜着霜者不可食。樱桃勿多食，令人發风。


葱不可多食，令人虚。芫荽勿多食，令人多忘。


竹筍勿多食，發病。木耳色赤者不可食。


三月勿食蒜，昏人目。二月勿食蓼，發病。


九月勿食着霜瓜。四月勿食胡荽，生狐臭。


十月勿食椒，傷人心。五月勿食韭，昏人五臟。

盖食不欲雜，雜則或有所犯，知者分而避之。


馬肉不可與倉米同食。


馬肉不可與蒼耳、薑同食。


猪肉不可與牛肉同食。


羊肝不可與椒同食，傷心。


兔肉不可與薑同食，成霍亂。


羊肝不可與猪肉同食。


牛肉不可與栗子同食。


羊肚不可與小豆、梅子同食，傷人。


羊肉不可與魚膾、酪同食。


猪肉不可與芫荽同食，爛人腸。


馬奶子不可與魚膾同食，生癥瘕。


鹿肉不可與𬶏魚同食。


麋鹿不可與蝦同食。麋肉脂不可與梅、李同食。


牛肝不可與鮎魚同食，生風。


牛腸不可與犬肉同食。


雞肉不可與魚汁同食，生癥瘕。


鵪鶉肉不可與猪肉同食，面生黑。


鵪鶉肉不可與菌子同食，發痔。


野雞不可與蕎麵同食，生虫。


野雞不可與胡桃、蘑菇同食。


野雞卵不可與葱同食，生虫。


雀肉不可與李同食。雞子不可與鼈肉同食。


雞子不可與生葱、蒜同食，損氣。


雞肉不可與兔肉同食，令人泄瀉。


野雞不可與鯽魚同食。


鴨肉不可與鼈肉同食。


野雞不可與猪肝同食。


鯉魚不可與犬肉同食。


野雞不可與鮎魚同食，食之令人生癲疾。


鯽魚不可與糖同食。鯽魚不可與猪肉同食。


黃魚不可與蕎麵同食。


蝦不可與猪肉同食，損精。


蝦不可與糖同食。蝦不可與雞肉同食。


大豆黃不可與猪肉同食。


黍米不可與葵菜同食，發病。


小豆不可與鯉魚同食。


楊梅不可與生葱同食。


柿、梨不可與蟹同食。李子不可與雞子同食。


棗不可與蜜同食。李子、菱角不可與蜜同食。


葵菜不可與糖同食。生葱不可與蜜同食。


萵苣不可與酪同食。竹筍不可與糖同食。


蓼不可與魚膾同食。莧菜不可與鼈肉同食。


韭不可與酒同食。苦苣不可與蜜同食。


薤不可與牛肉同食，生癥瘕。


芥末不可與兔肉同食，生瘡。

諸物品類，有根性本毒者，有無毒而食物成毒者，有雜合相畏、相惡、相反成毒者，人不戒慎而食之，致傷腑臟和亂腸胃之氣，或輕或重，各隨其毒而爲害，隨毒而解之。


如飲食後不知記何物毒，心煩滿悶者，急煎苦參汁飲，令吐出。或煮犀角汁飲之，或苦酒、好酒煮飲，皆良。


食菜物中毒，取雞糞燒灰，水調服之。或甘草汁，或煮葛根汁飲之。胡粉水調服亦可。


食瓜過多，腹脹，食鹽即消。


食蘑菇、菌子毒，地漿解之。


食菱角過多，腹脹滿悶，可暖酒和薑飲之即消。


食野山芋毒，土漿解之。


食瓠中毒，煮黍穣汁，飲之即解。


食諸雜肉毒及馬肝漏脯中毒者，燒猪骨灰調服，或芫荽汁飲之，或生韭汁亦可。


食牛、羊肉中毒，煎甘草汁飲之。


食馬肉中毒，嚼杏仁即消，或蘆根汁及好酒皆可。


食犬肉不消成䐜脹，口乾，杏仁去皮、尖，水煎飲之。


食魚膾過多成虫瘕，大黃汁、陳皮末，同鹽湯服之。


食蟹中毒，飲紫蘇汁，或冬瓜汁，或生藕汁解之，乾蒜汁、蘆根汁亦可。


食魚中毒，陳皮汁、蘆根及大黃、大豆、朴硝汁皆可。


食鴨子中毒，煮秫米汁解之。


食雞子中毒，可飲醇酒，醋解之。


飲酒大醉不解，大豆汁、葛花、椹子、柑子皮汁皆可。


食牛肉中毒，猪脂煉油一兩，每服一匙頭，溫水調下即解。


食猪肉中毒，飲大黃汁，或杏仁汁、朴硝汁，皆可解。

禽獸形類，依本體生者，猶分其性質有毒無毒者，况異像變生，豈無毒乎。倘不慎口，致生疾病，是不察矣。


獸岐尾，馬蹄夜目，羊心有孔，肝有青黑，鹿豹文，羊肝有孔，黑雞白首，白馬青蹄，羊獨角，白羊黑頭，黑羊白頭，白鳥黄首，羊六角，白馬黑頭，雞有四距，爆肉不燥，馬生角，牛肝葉孤，蟹有獨螯，魚有眼睫，蝦無鬚，肉入水動，肉經宿暖，魚無腸、膽、腮，肉落地不沾土，魚目開合及腹下丹。

稻米


稻米

味甘、苦、平、無毒。主溫中，令人多熱，大便堅，不可多食。即糯米也。（蘇門者爲上，釀酒者多用。）


粳米

味甘、苦、平、無毒。主益氣，止煩，止泄，和胃氣，長肌肉。即今有數種。（香粳米，匾子米、雪裏白，香子米。）香味尤勝。諸粳米搗碎，取其圓淨者，爲圓米，亦作渴米。


粟米


粟米

味鹹、微寒、無毒。主養腎氣，去脾胃中熱，益氣。陳者良，治胃中熱，消渴，利小便，止痢。《唐本草》注云：粟類多種，颗粒細如粱米，搗細，取匀淨者爲浙米。


粱米


青粱米

味甘、微寒、無毒。主胃痹，中熱，消渴，止泄痢，益氣補中，輕身延年。


白粱米

味甘、微寒、無毒。主除熱，益氣。


黃粱米

味甘、平、無毒。主益氣和中，止泄。《唐本草》注云：穗大毛長，穀米俱粗于白粱。


黍米


黍米

味甘、平、無毒。主益氣補中，多熱，令人煩。


久食昏人五臟，令人好睡，肺病宜食。


丹黍米

味苦、微溫、無毒。主咳逆，霍亂，止煩渴，除熱。


稷米

味甘、無毒。主益氣，補不足。關西謂之糜子米，亦謂穄米。古者取其香可愛，故以供祭祀。


河西米

味甘、無毒。補中益氣。颗粒硬于諸米。出本地。


綠豆


綠豆

味甘、寒、無毒。主丹毒，風𤺋，煩熱，和五臟，行經脉。


白豆

味甘、平、無毒。調中，暖腸胃，助經脉。腎病宜食。


大豆

味甘、平、無毒。殺鬼氣，止痛，逐水，除胃中熱，下瘀血，解諸藥毒。作豆腐即寒而動氣。


赤小豆

味甘、酸、平、無毒。主下水，排膿血，去熱腫，止瀉痢，通小便。解小麥毒。


回回豆子

味甘、無毒。主消渴。勿與鹽煮食之。出在回回地面，苗似豆，今田野中處處有之。


青小豆

味甘、寒、無毒。主熱中，消渴。止下痢，去腹脹。產婦無乳汁，爛煮三五升食之，即乳多。


豌豆

味甘、平、無毒。調順榮衛，和中益氣。


匾豆

味甘、微溫。主和中。葉主霍亂吐下不止。


小麥


小麥

味甘、微寒、無毒。主除熱，止煩躁，消渴，咽乾，利小便，養肝氣，止痛，唾血。


大麥

味鹹、溫、微寒，無毒。主消渴，除熱，益氣，調中，令人多熱，爲五穀長。《藥性論》云：能消化宿食，破冷氣。


蕎麥

味甘、平、寒、無毒。實腸胃，益氣力。久食動風氣，令人頭眩。和猪肉食之，患熱風，脱人鬚眉。


芝麻


白芝麻

味甘、大寒、無毒。治虛勞，滑腸胃，行風氣，通血脉，去頭風，潤肌膚。食后生噉一合。與乳母食之，令子不生病。


胡麻

味甘、微寒。除一切痼疾，久服長肌肉，健人。油，利大便，治胞衣不下。《修真秘旨》云神仙服胡麻法：久服面光澤，不饑，三年水火不能害，行及奔馬。


餳


味甘、微溫、無毒。補虛乏，止渴，去血，健脾，治嗽。小兒誤吞錢，取一斤，漸漸盡食之即出。


蜜


味甘、平、微溫、無毒。主心腹邪氣，諸驚癇，補五臟不足，益中氣，止痛，解毒，明耳目，和百藥，除眾病。


麴


味甘、大暖。療臟腑中風氣，調中益氣，開胃消食，補虛去冷。陳久者良。


醋


味酸、溫、無毒。消癰腫、散水氣，殺邪毒，破血運，除癥塊，堅積。醋有數種：酒醋、桃醋、麥醋、葡萄醋、棗醋、米醋爲上，入藥用。


醬


味鹹、酸，冷、無毒。除熱止煩，殺百藥、熱湯火毒，殺一切魚、肉、菜蔬毒，豆醬主治勝面醬。陳久者尤良。


豉


味苦、寒、無毒。主傷寒，頭痛，煩躁，滿悶。


鹽


味鹹、溫、無毒。主殺鬼蠱邪，疰毒傷寒，吐胸中痰癖，止心腹卒痛。多食傷肺，令人咳嗽，失顏色。


酒


味苦、甘、辣、大熱、有毒。主行藥勢，殺百邪，通血脉，厚腸胃，潤皮膚，消憂愁，多飲損壽傷神，易人本性。酒有數般，唯醞釀以隨其性。


虎骨酒

以酥炙虎骨搗碎，釀酒。治骨節疼痛，風疰冷痹痛。


枸杞酒

以甘州枸杞依法釀酒。補虛弱，長肌肉，益精氣，去冷風，壯陽道。


地黃酒

以地黃绞汁釀酒。治虛弱，壯筋骨，通血脉，治腹内痛。


松節酒

仙方以五月五日採松節，剉碎，煮水釀酒。治冷風虛，骨弱，腳不能履地。


茯苓酒

仙方，依法茯苓釀酒。治虛勞，壯筋骨，延年益壽。


松根酒

以松樹下撅坑置瓮，取松根津液釀酒。治風，壯筋骨。


羊羔酒

依法作酒，大補益人。


五加皮酒

五加皮浸酒，或依法釀酒。治骨弱不能行走，久服壯筋骨，延年不老。


腽肭臍酒

治腎虛弱，壯腰膝，大補益人。


小黃米酒

性熱，不宜多飲，昏人五臟，煩熱多睡。


葡萄酒

益氣調中，耐饑強志。酒有數等，有西番者，有哈剌火者，有平陽太原者，其味都不及哈剌火者。田地酒最佳。


阿剌吉酒

味甘、辣、大熱、有大毒。主消冷堅積，去寒氣。用好酒蒸熬，取露成阿剌吉。


速兒麻酒

又名撥糟。味微甘辣。主益氣，止渴。多飲令人膨脹、生痰。

牛


牛肉

味甘、平、無毒。主消渴，止啘泄，安中益氣，補脾胃。


牛髓

補中，填精髓。


牛酥

凉，益心肺，止渴、嗽，潤毛髮，除肺痿，心熱吐血。


牛酪

味甘、酸、寒、無毒。主熱毒，止消渴，除胸中虛熱，身面熱瘡。


牛乳腐

微寒，潤五臟，利大小便，益十二經脉，微動氣。


羊


羊肉

味甘、大熱、無毒。主暖中，頭風，大風，汗出，虛勞，寒冷，補中益氣。


羊頭

凉，治骨蒸，腦熱，頭眩，瘦病。


羊心

主治憂恚，膈氣。


羊肝

性冷，療肝氣虛熱，目赤闇。


羊血

主治女人中風、血虛，產後血晕，悶欲絕者，生飲一升。


羊五臟

補人五臟。


羊腎

補腎虛，益精髓。


羊骨

熱，治虛勞，寒中，羸瘦。


羊髓

味甘、溫。主治男女傷中，陰氣不足，利血脉，益經氣。


羊腦

不可多食。


羊酪

治消渴，補虛乏。


黃羊


黃羊

味甘、溫、無毒。補中益氣，治勞傷虛寒。其種類數等成羣，至於千數。


白黃羊

生於野草内。


黑尾黃羊

生於沙漠中。能走善卧，行走不成羣。其腦不可食，髓骨可食，能補益人。煮湯無味。


𦍩𦎐


𦍩𦎐

味甘、平、無毒。補益五勞七傷，溫中益氣。其肉稍腥


馬


馬肉

味辛、苦、冷、有小毒。主熱，下氣，長筋骨，強腰膝，壯健輕身。


馬頭骨

作枕令人少睡。


馬肝

不可食。


馬蹄

白者治婦人漏下，白崩；赤者治婦人赤崩。


白馬莖

味鹹、甘、無毒。主傷中，脉絕，強志，益氣，長肌肉，令人有子，能壯盛陰氣。


馬心

主喜忘。馬肉内有生黑墨汁者，有毒，不可食。白馬多有之。


馬乳

性冷，味甘。止渴，治熱。有三等，（一名升堅，一名晃禾兒，一名窗兀。）以升堅为上。


野馬


野馬肉

味甘、平、有毒。壯筋骨。與家馬肉頗相似，其肉落地不沾沙，然不宜多食。


象


象肉

味淡不堪食，多食令人體重。胸前小横骨，令人能浮水。身有百獸肉，皆有分段，惟鼻是本肉。


象牙

無毒。主諸鐵及雜物入肉，刮取屑，細研和水傅瘡上即出。


駞


駞肉

治諸風，下氣，壯筋骨，潤皮膚，療一切頑麻風痹，肌膚緊急，惡瘡腫毒。


駞脂

在兩峯内，有積聚者，酒服之良。


駞乳

（系愛剌。）


性溫，味甘。補中益氣，壯筋骨，令人不饑。


野駞


野駞

味甘、溫、平、無毒。治諸風，下氣，壯筋骨，潤皮膚。


駞峯

治虛勞風。有冷積者，用葡萄酒溫調峯子油，服之良。好酒亦可。


熊


熊肉

味甘，無毒。主風痹，筋骨不仁。若腹中有積聚，寒熱羸瘦者，不可食之，終身不除。


熊白

凉、無毒。治風補虛損，杀勞虫。


熊掌

食之可禦風寒。此是八珍之數，古人最重之。十月勿食之，損神。


驢


驢肉

味甘、寒、無毒。治風狂憂愁不樂，安心氣，解心煩。頭肉治多年消渴，煮食之良。烏驢者，尤佳。脂和烏梅作丸，治久瘧。


野驢

性味同。比家驢鬃尾長，骨骼大，食之能治風眩。


麋


麋肉

味甘、溫、無毒。益氣補中，治腰腳無力。不可與野雞肉及蝦、生菜、梅、李果實同食，令人病。


麋脂

味辛、溫、無毒。主癰腫惡瘡，風痹，四肢拘緩。通血脉，潤澤皮膚。


麋皮

作靴能除腳氣。


鹿


鹿肉

味甘、溫、無毒。補中，強五臟，益氣。


鹿髓

甘、溫。主男女傷中，絕脉，筋急，咳逆，以酒服之。


鹿頭

主消渴，夜夢見物。


鹿蹄

主腳膝疼痛。


鹿腎

主溫中，補腎，安五臟，壯陽氣。


鹿茸

味甘、微溫、無毒。主漏下惡血，寒熱驚癇，益氣強志，補虛羸，壯筋骨。


鹿角

微鹹、無毒。主惡瘡癰腫，逐邪氣，除小腹血急痛，腰脊痛及留血在陰中。


麞


麞肉

溫。主補益五臟。《日華子》云：肉無毒。八月至臘月食之，勝羊肉；十二月以後至七月食之，動氣。道家多食，言無禁忌也。


犬


犬肉

味鹹、溫、無毒。安五臟，補絕傷，益陽道，補血脉，厚腸胃，實下焦，填精髓。黃色犬肉尤佳。不與蒜同食，必顿損人。九月不宜食之，令人損神。


犬四腳蹄

煮飲之，下乳汁。


豬


豬肉

味苦、無毒。主閉血脉，弱筋骨，虛肥人。不可久食，動風。患金瘡者，尤甚。


豬肚

主補中益氣，止渴。


豬腎

冷。和理腎氣，通利膀胱。


豬四蹄

小寒。主傷撻諸敗瘡，下乳。


野豬


野豬肉

味苦、無毒。主補肌膚，令人虛肥。雌者肉更美，冬月食。橡子肉色赤，補人五臟，治腸風瀉血，其肉味勝家豬。


江豬

味甘、平、無毒。然不宜多食，動風氣，令人體重。


獺


獺肉

味鹹、平、無毒。治水氣脹滿。療瘟疫病，諸熱毒風，咳嗽勞損。不可與兔同食。


獺肝

甘、有毒。治腸風下血及主疰病相染。


獺皮

飾領袖則塵垢不著。如風沙翳目，以袖拭之即出。又魚刺鯁喉中不出者，取獺爪爬項下即出。


虎


虎肉

味鹹、酸、平、無毒。主惡心欲嘔，益氣力。食之入山，虎見則畏，辟三十六種魅。


虎眼睛

主瘧疾，辟惡，止小兒熱驚。


虎骨

主除邪惡氣，杀鬼疰毒，止驚悸。主惡瘡鼠瘻，頭骨尤良。


豹


豹肉

味酸、平、無毒。安五臟，補絕傷，壯筋骨，強志氣。久食令人猛健忘，性粗疏，耐寒暑。正月勿食之，傷神。《唐本注》云：車駕鹵簿用豹尾，取其威重为可贵也。


土豹腦子

可治腰疼。


麅

麅子味甘、平、無毒。補益人。


麂


麂肉

味甘、平、無毒。主五痔，多食能動人痼疾。


麝


麝肉

無毒、性溫。似麞肉而腥，食之不畏蛇毒。


狐


狐肉

溫、有小毒。《日華子》云：性暖，補虛勞，治惡瘡疥。


犀牛


犀牛肉

味甘、溫、無毒。主諸獸蛇虫蠱毒，辟瘴氣，食之入山不迷其路。


犀角

味苦、鹹、微寒、無毒。主百毒蠱疰，邪鬼瘴氣，杀鉤吻、鴆羽、蛇毒。療傷寒、瘟疫。犀有數等：山犀、通天犀、辟塵犀、水犀、鎮帷犀。


狼


狼肉

味鹹、性熱、無毒。主補益五臟，厚腸胃，填精髓。腹有冷積者，宜食之。味勝狐、犬肉。


狼喉嗉皮

熟成皮條，勒頭去頭痛。


狼皮

熟作番皮，大暖。


狼尾

馬胸堂前帶之，辟邪，令馬不驚。


狼牙

帶之辟邪。


兔


兔肉

味辛、平、無毒。補中益氣。不宜多食，損陽事，絕血脉，令人痿黃。不可與薑、橘同食，令人患卒心痛。姙娠不可食，令子缺唇。二月不可食，傷神。


兔肝

主明目。


臘月兔頭及皮毛

燒灰，酒調服之，治難產，胞衣不出，餘血不下。


塔剌不花


塔剌不花

一名土撥鼠。


味甘、無毒。主野雞瘻瘡，煮食之宜人。生山後草澤中。北人掘取以食，雖肥，煮則無油，湯無味。多食難克化，微動氣。


皮

作番皮，不濕透，甚暖。


頭骨

去下頦肉，令齒全，治小兒無睡，懸之頭邊，即令得睡。


獾


獾肉

味甘、平、無毒。治上氣咳逆，水脹不差，作羹食良。


野狸


味甘、平、無毒。主治鼠瘻，惡瘡，頭骨尤良。


黃鼠


味甘、平、無毒。多食發瘡。


猴


猴肉

味酸、無毒。主治諸風，勞疾。釀酒尤佳。

天鵝


味甘、性熱、無毒。主補中益氣。鵝有三四等，金頭鵝爲上，小金頭鵝爲次。


有花鵝者，有一等鵝不能鳴者，飞則翎響，其肉微腥，皆不及金頭鵝。


鵝


味甘、平、無毒。利五臟，主消渴。孟詵云：肉性冷，不可多食，亦發痼疾。《日華子》云：蒼鵝性冷有毒，食之發瘡。白鵝無毒，解五臟熱，止渴。脂潤皮膚，主治耳聾。


鵝蛋補五臟，益氣。有痼疾者，不宜多食。


雁


味甘、平、無毒。主風攣拘急，偏枯，氣不通利，益氣，壯筋骨，補勞瘦。


雁骨灰

和米泔洗頭，長髮。


雁膏

治耳聾，亦能長髮。


雁脂

補虛羸，令人肥白。六月、七月勿食雁，令人傷神。


䳄䳓

味甘、溫、無毒。補中益氣，食之甚有益人，炙食之味尤美。然有數等：白䳄䳓、黑頭䳄䳓 、胡䳄䳓，其肉皆不同。


髓

味甘美，補精髓。


水札


味甘、平、無毒。補中益氣。宜炙食之，甚美。


雞


丹雄雞

味甘、平、微溫、無毒。主婦人崩中漏下赤白，補虛，溫中，止血。


白雄雞

味酸、無毒。主下氣，療狂邪，補中，安五臟，治消渴。


烏雄雞

味甘、酸、無毒。主補中，止痛，除心腹惡氣。虛弱者宜食之。


烏雌雞

味甘、溫、無毒。主風寒濕痹，五緩六急，中惡，腹痛及傷折骨疼，安胎血，療乳難。


黄雌雞

味酸、平、無毒。主傷中，消渴，小便數，不禁，腸澼，泄痢，補五臟。先患骨熱者不可食。


雞子

益氣，多食令人有聲。主產後痢，與小兒食之止痢。《日華子》云：雞子，鎮心，安五臟。其白微寒，療目赤熱痛，除心下伏熱，止煩滿、咳逆。


野雞


味甘、酸、微寒、有小毒。主補中益氣，止泄痢。久食令人瘦。九月至十一月食之，稍有益，他月即發五痔及諸瘡，亦不可與胡桃及菌子、木耳同食。


角雞


味甘、溫、有小毒。主五臟氣喘不得息者，作羹臛食、炙食，補中益氣，久食瘦人，與蕎麥食生肥虫，同豉食害人卵，同䓤食生白寸蟲。其肉粗味美，十月可食。


鸭


鴨肉

味甘、冷、無毒。補内虛，消毒熱，利水道及治小兒熱驚癇。


野鴨

味甘、微寒、無毒。補中益氣，消食，和胃氣，治水腫。綠頭者爲上，尖尾者爲次。


鴛鴦


味鹹、平、有小毒。主治瘻瘡。若夫婦不和者，作羹私與食之，即相愛。


鸂鶒

味甘，平，無毒。治驚邪。


鵓鴿


味鹹、平、無毒。調精益氣，解諸藥毒。


鳩


鳩肉味甘、平、無毒。安五藏，益氣明目，療癰腫，排膿血。


鴇


鴇肉味甘、平、無毒。補益人。其肉粗，味美。


寒鴉


味酸、鹹、平、無毒。主瘦病，止咳嗽、骨蒸、羸弱者。


鵪鶉


味甘、溫、平、無毒。益氣，補五臟，實筋骨，耐寒暑，消結熱，酥煎食之，令人肥下焦。四月以前未可食。


雀


雀肉味甘、無毒，性熱。壯陽道，令人有子。冬月者良。


蒿雀

味甘、溫、無毒。食之益陽道，美於諸雀。

鯉魚


味甘、寒、有毒。主咳逆上氣，黃疸，止渴，安胎。治水腫，腳氣。天行病後不可食，有宿瘕者不可食。


鯽魚


味甘、溫、平、無毒。調中，益五臟。和蓴菜作羹食良，患腸風，痔瘻下血宜食之。


魴魚


甘，溫、平、無毒。補益與鯽魚同功。若作膾食，助脾胃。不可與疳痢人食。


白魚

味甘、平、無毒。開胃下食，去水氣。久食發病。


黃魚

味甘、有毒。發風動氣，不可與蕎麵同食。


青魚


味甘、平、無毒。南人作鮓。不可與芫荽、麵醬同食。


鮎魚


味甘、寒、有毒。勿多食，目赤、鬚赤者，不可食。


沙魚


味甘、鹹、無毒。主心氣鬼疰、蠱毒、吐血。


鱓魚

味甘、平、無毒。主濕痹。天行病後，不可食。


鮑魚

味腥臭、無毒。主墜蹶踠折瘀血，痹在四肢不散者，及治婦人崩血不止。


河㹠魚

味甘、溫。主補虚，去濕氣，治腰、腳、痔等疾。


石首魚

味甘、無毒。開胃益氣。乾而味鹹者，名爲鱟。


阿八儿忽魚


魚肉

味甘、平、無毒。利五臟，肥美人，多食难克化。


脂

脂黃肉粗，無鱗，骨止有脆骨。


胞

可作膘膠，甚粘。膘與酒化服之，消破傷風。其魚大者有一二丈長，〈一名鱘魚，又名鱣魚。〉生遼陽東北海河中。


乞里麻魚


味甘、平、無毒。利五臟，肥美人。


脂

黃肉稍粗。


胞

亦作膘。其魚大者，有五六尺長，生遼陽東北海河中。


龞


龞肉味甘、平、無毒。下氣，除骨節間勞熱、結實、壅塞。


蟹


味鹹、有毒。主胸中邪熱、結痛，通胃氣，調經脉。


蝦


味甘、有毒。多食損人。無鬚者不可食。


螺

味甘、大寒、無毒。治肝氣熱，止渴，解酒毒。


蛤蜊

味甘、大寒、無毒。潤五臟，止渴，平胃，解酒毒。


蝟

味苦、平、無毒。理胃氣，實下焦。


蚌

冷、無毒。明目，止消渴，除煩，解熱毒。


鱸魚

平。補五臟，益筋骨，和腸胃，治水氣，食之宜人。

桃


味辛、甘、無毒。利肺氣，止咳逆上氣，消心下堅積，除卒暴擊血，破癥瘕，通月水，止痛。桃仁止心痛。


梨


味甘、寒、無毒。主熱嗽，止渴，疏風，利小便，多食寒中。


柿


味甘、寒、無毒。通耳鼻氣，補虛勞，腸澼不足，厚脾胃。


木瓜


味酸、溫、無毒。主濕痹邪氣，霍亂吐下，轉筋不止。


梅


梅實味酸、平、無毒。主下氣，除煩熱，安心，止痢，住渴。


李


李子味苦、平、無毒。主僵仆，瘀血，骨痛，除痼熱，調中。


奈


奈子味苦、寒。多食令人腹脹，病人不可食。


石榴


味甘、酸、無毒。主咽渴，不可多食，損人肺，止漏精。


林檎


味甘、酸，溫。不可多食，發熱，涩氣，令人好睡。


杏


味酸。不可多食，傷筋骨。杏仁有毒，主咳逆上氣。


柑


柑子味甘、寒。去腸胃熱，利小便，止渴。多食发痼疾。


橘


橘子味甘、酸、溫、無毒。止嘔，下氣，利水道，去胸中瘕熱。


橙


橙子味甘、酸、無毒。去惡心。多食傷肝氣。皮甚香美。


栗


味鹹、溫、無毒。主益氣，厚腸胃，補腎虛，炒食，壅人氣。


棗


味甘、無毒。主心腹邪氣，安中養脾，助經脉，生津液。


櫻桃


味甘，主調中，益脾氣，令人好顏色。暗風人忌食。


葡萄


味甘、無毒。主筋骨濕痹，益氣强志，令人肥健。


胡桃


味甘、無毒。食之令人肥健，潤肌黑髮，多食動風。


松子


味甘、溫、無毒。治諸風頭眩，散水氣，潤五臟，延年。


蓮子


味甘、平、無毒。補中養神，益氣，除百疾，輕身不老。


雞頭


味甘、平、無毒。主濕痹，腰膝痛，補中，除疾，益精氣。


芰實


味甘、平、無毒。主安中，補五臟，輕身不饑。


荔枝


味甘、平、無毒。止渴生津，益人顏色。


龍眼


味甘、平、無毒。主五臟邪氣，安志，厭食，除虫，去毒。


銀杏


味甘、苦、無毒。炒食煮食皆可，生食發病。


橄欖


味酸、甘、溫、無毒。主消酒，開胃，下氣，止渴。


楊梅


味酸、甘、溫、無毒。主祛痰，止嘔，消食，下酒。


榛子


味甘、平、無毒。益氣力，寬腸胃，健行，令人不饑。


榧子


味甘、無毒。主五痔，去三虫，蠱毒鬼疰。


沙糖


味甘、寒、無毒。主心腹熱脹，止渴，明目。（即甘蔗汁熬成沙糖。）


甜瓜


味甘、寒、有毒。止渴，除煩熱。多食發冷病，破腹。


西瓜


味甘、平、無毒。主消渴，治心煩，解酒毒。


酸棗


味酸、甘、平、無毒。主心腹寒熱，邪結氣聚，除煩。


海紅


味酸、甘、平、無毒。治泄痢。


香圓


味酸、甘、平、無毒。下氣，開胸膈。


株子


味酸、甘、平、無毒，性微寒，不可多食。


平波


味甘、無毒。止渴生津。置衣服箧笥中，香氣可愛。


八檐仁


味甘、無毒。止咳下氣，消心腹逆悶。（其果出回回田地。）


必思答


味甘、無毒。調中順氣。（其果出回回田也。）


	卷三 飲膳正要 菓品  ◄ 
	飲膳正要
卷三 飲膳正要 菜品
	 ►  卷三 飲膳正要 料物



 
	

	







葵菜


味甘、寒、平、無毒。爲百菜主。治五臟六府寒熱，羸瘦，五癃，利小便，療婦人乳難。


蔓菁


味苦、溫、無毒。主利五臟，輕身，益氣。蔓菁子明目。


芫荽


味辛、溫、微毒。消穀，補五藏不足，通利小便。（一名胡荽。）


芥


味辛、溫、無毒。主除腎邪氣，利九竅，明目，安中。


葱


味辛、溫、無毒。主明目，補不足，治傷寒發汗，去腫。


蒜


味辛、溫、有毒。主散癰腫，除風邪，殺毒氣。獨顆者佳。


韮


味辛、溫、無毒。安五臟，除胃熱，下氣，補虚。可以久食。


冬瓜


味甘、平、微寒，無毒。主益氣，悦澤駐顏，令人不饑。


黃瓜


味甘、平、寒、有毒。動氣發病，令人虚熱。不可多食。


蘿蔔


味甘、溫、無毒。主下氣消穀，去痰癖，治渴，制麵毒。


胡蘿蔔


味甘、平、無毒。主下氣，調利腸胃。


天淨菜


味苦、平、無毒。除面目黃，強志清神，利五臟，（即野苦買。）


瓠


味苦、寒、有毒。主面目四肢浮腫，下水。多食令人吐。


菜瓜


味甘、寒、有毒。利腸胃，止煩渴。不可多食。（即稍瓜。）


葫蘆


味甘、平、無毒。主消水腫，益氣。


蘑菇


味甘、寒、有毒。動氣發病。不可多食。


菌子


味苦、寒、有毒。發五臟風壅氣，動脈痔病，令人昏悶。


木耳


味苦、寒、有毒。利五臟，宣腸胃壅毒氣。不可多食。


竹筍


味甘、無毒。主消渴，利水道，益氣。多食發病。


蒲筍


味甘、無毒。補中益氣，活血脉。


藕


味甘、平、無毒。主補中，養神，益氣，除百疾，消熱渴，散血。


山藥


味甘、溫、無毒。補中益氣，治風眩，止腰痛，壮筋骨。


芋


味辛、平、有毒。寬腸胃，充肌膚，滑中。野芋不可食。


萵苣


味苦、冷、無毒。主利五臟，开胸膈壅氣，通血脉。


白菜


味甘、溫、無毒。主通利腸胃，除胸中煩，解酒渴。


蓬蒿


味甘、平、無毒。主通利腸胃，安心氣，消水飲。


茄子


味甘、寒，有小毒。動風，發瘡及痼疾。不可多食。


莧


味苦、寒、無毒。通九竅。莧子益精。菜不可與龞同食。


蕓臺菜


味辛、溫、無毒。主風熱，丹腫，乳癰。


波薐菜


味甘、冷、微毒。利五藏，通腸胃熱，解酒毒。（即赤根。）


莙薘菜


味甘，寒，無毒。調中下氣，去头風，利五藏。


香菜


味辛、平、無毒。與諸菜同食，氣味香，辟腥。


蓼子


味辛、溫、無毒。主明目，溫中，耐風寒，下水氣。


馬齒菜


味酸、寒、無毒。主青盲白翳，去寒熱，殺諸虫。


天花


味甘、平、有毒。與蘑菇稍相似，未詳其性。（生五臺山。）


回回葱


味辛、溫、無毒。溫中，消穀，下氣，殺虫。久食發病。


甘露子


味甘、平、無毒。利五藏，下氣，清神。（名滴露。）


榆仁


味辛、溫、無毒。可作醬，甚香美。能助肺氣，殺諸虫。


沙吉木兒


味甘、平、無毒。溫中，益氣，去心腹冷痛。（即蔓菁根。）


出莙薘兒


味甘、平、無毒。通經脉，下氣，开胸膈。（即莙薘根也。）


山丹根


味甘、平、無毒。主邪氣腹脹，除諸瘡腫。（一名百合。）


海菜


味咸、寒、微腥、無毒。主瘿瘤，破氣核、癰腫。勿多食。


蕨菜


味苦、寒、有毒。動氣發病，不可多食。


薇菜

味甘、平、無毒。益氣，潤肌，清神，強志。


苦買菜

味苦、冷、無毒。治面目黃，強力，止困，可敷諸瘡。


水芹

味甘、平、無毒。主養神益氣，令人肥健，殺藥毒，療女人赤沃。

胡椒


味辛、溫、無毒。主下氣，除臟腑風冷，去痰，殺肉毒。


小椒


味辛、熱、有毒。主邪氣咳逆，溫中，下冷氣，除濕痹。


良薑


味辛、溫、無毒。主胃中冷逆，霍亂，腹痛，解酒毒。


茴香


味甘、溫、無毒。主膀胱、腎經冷氣，調中止痛，住嘔。


蒔蘿


味辛、溫、無毒。健脾開胃，溫中，補水臟，殺魚、肉毒。


陳皮


味甘、平、無毒。止消渴，開胃氣，下痰，破冷積。


草果


味辛、溫、無毒。治心腹痛，止嘔，補胃，下氣，消酒毒。


桂


味甘、辛、大熱、有毒。治心腹寒熱，冷痰，利肝肺氣。


薑黃


味辛、苦、寒、無毒。主心腹結積，下氣破血，除風熱。


蓽撥


辛、溫、無毒。主溫中下氣，補腰脚痛，消食，除胃冷。


縮砂


味辛、溫、無毒。主虛勞冷瀉，宿食不消，下氣。


蓽澄茄


味辛、溫、無毒。消食下氣，去心腹脹，令人能食。


甘草


味甘、平、無毒。和百藥，解諸毒。


芫荽子


辛、溫、無毒。消食，治五臟不足，殺魚、肉毒。


乾薑


味辛、溫、熱、無毒。主胸膈咳逆，止腹痛，霍亂，脹满。


生薑


味辛，微溫。主傷寒头痛，咳逆上氣，止嘔，清神。


五味子


味酸、溫、無毒。益氣，補精，溫中，潤肺、養臟強陰。


苦豆（即葫蘆巴）


味苦、溫、無毒。主元臟虛冷，腹脅脹满，治膀胱疾。


紅麴

味甘、平、無毒。健脾，益氣，溫中。腌魚、肉内用。


黑子兒

味甘、平、無毒。開胃下氣。燒餅内用，極香美。


马思答吉

味苦、香、無毒。去邪惡氣，溫中利膈，順氣止痛，生津解渴，令人口香。（生回回地面，云是極香種類。）


咱夫蘭

味甘、平、無毒。主心憂鬱積，氣悶不散，久食令人心喜。（即是回回地面紅花，未詳是否。）


哈昔泥

味辛、溫、無毒。主殺諸虫，去臭氣，破症瘕，下惡除邪，解蠱毒。（即阿魏。）


穩展

味辛、溫、苦、無毒。主殺虫去臭。其味與阿魏同。又云，即阿魏樹根，腌羊肉香味甚美。


胭脂

味辛、溫、無毒。主產後血運，心腹絞痛，可敷遊腫。


梔子

味苦、寒、無毒。主五内邪氣，療目赤熱，利小便。


蒲黃

味甘、平、無毒。治心腹寒熱，利小便，止血疾。


回回青

味甘、寒、無毒。解諸藥毒。可敷熱毒瘡腫。

